RTCG - Radio Televizija Crne Gore - Nacionalni javni servis :: Podgorica :: Neprikladno blizu kuća napraviti postrojenje\n23. 02. 2021. 17:22 >> 17:25 0\nMITROVIĆ U BOTUNU\nNeprikladno blizu kuća napraviti postrojenje\nNeprikladno je u blizini domova ljudi napraviti postrojenje za prečišćavanje otpadnih voda, posebno kada znamo da skoro nijedno takvo postrojenje u Crnoj Gori ne funkcioniše kako bi trebalo, smatra ministar ekologije, prostornog planiranja i urbanizma Ratko Mitrović.\nMitrović je danas razgovarao sa mještanima Botuna, koji već danima protestuju na mjestu gdje je planirana izgradnja objekta postrojenja za prečišćavanje otpadnih voda.\n"Mirno izražavanje nezadovoljstva mještana Botuna nije skorijeg datuma, već se godinama protive izgradnji postrojenja za prečišćavanje otpadnih voda samo nekoliko stotina metara od kuća, zahtijevajući promjenu lokacije. Peticiju za promjenu lokacije potpisalo je, kako su rekli, preko 600 mještana", navode iz Ministarstva.\nMitrović je poručo da ne treba ostati nijem na apele mještana Botuna, posebno imajući u vidu da je izgradnja postrojenja za prečišćavanje otpadnih voda planirana u naseljenom mjestu.\n"Zeta nije zaslužila da se prema njoj odnosimo nemarno, već da sa posebnom pažnjom brinemo o njoj i o Zećanima. Zeti treba oporavak, a ne dalja devastacija. Uostalom, smatram da je neprikladno u blizini domova ljudi napraviti postrojenje za prečišćavanje otpadnih voda, posebno kada znamo da skoro nijedno takvo postrojenje u Crnoj Gori ne funkcioniše kako bi trebalo", izjavio je Mitrović.\nKako je saopšteno iz Ministarstva, mještani su izrazili veliko zadovoljstvo što su imali priliku da razgovaraju sa ministrom i što su zajedno obišli selo Botun, jer, kako su saopštili, do sada nijesu nailazili na razumijevanje od strane nadležnih institucija.\n"Mitrović je saopštio da je njegova uloga da bude u službi građana i da će zajedno sa saradnicima izanalizirati projektnu dokumentaciju, kako bi se, zbog poštovanja i brige prema Zeti i Zećanima, preispitalo premještanja lokacije izgradnje postrojenja za prečišćavanje otpadnih voda, a sve u konsultacijama sa građanima, kao i ostalim relevantnim akterima i institucijama", piše u saoštenju.\nKako se dodaje, Mitrović je sa mještanima Botuna razgovarao i o problemima koje im prouzrokuje basen crvenog mulja u KAP-u.\nBotun Ratko Mitrović


Dešan oprezan pred početak kvalifikacija za EP 2020. - SPORTSKI ŽURNAL\nAktuelni svetski šampioni se u kvalifikacijama za Evropsko prvenstvo 2020. godine takmiče u Grupi H sa Moldavijom, Islandom, Albanijom, Turskom i Andorom\nFOTO :EPA/ALI HAIDER\nSelektor fudbalske reprezentacije Francuske Didije Dešan rekao je danas da njegova ekipa mora da bude oprezna u kvalifikacijama za Evropsko prvenstvo 2020. godine.\nAktuelni svetski šampioni se u kvalifikacijama za Evropsko prvenstvo 2020. godine takmiče u Grupi H sa Moldavijom, Islandom, Albanijom, Turskom i Andorom.\n- Francuska se u prošlosti mučila u kvalifikacijama - rekao je Dešan, preneli su francuski mediji.\nFrancuska će početi kvalifikacije u petak u Kišinjevu utakmicom protiv Moldavije.\n- Oni će se najverovatnije koncentrisati na odbranu, čak i kada mogu da napadu. Imaćemo malo prostora, a već smo igrali protiv takvih protivnika. Moraćemo da budemo precizni, ali neće biti jednostavno. Znamo šta da očekujemo, a to nije idealna utakmica za nas - naveo je selektor „trikolora”.\nU drugom kolu, za sedam dana, Francuska će u Parizu dočekati Island.\nVećina francuskih reprezentativaca u nedelju su igrali utakmice u prvenstvima, a Dešan je rekao da je ekipa na to navikla.\n- Prvo ćemo pomoći igračima da se oporave, a onda imamo dva dana da se pripremimo za utakmice - rekao je Dešan, koji je prošlog leta u Rusiji predvodio ekipu do trijumfa na Svetskom prvenstvu.


Džon Mekejn i Barak Obama pokušavaju da iznošenjem planova za rješavanje trenutne ekonomske situacije pokažu da mogu da budu pravi lideri kada je to najneophodnije.\nDok vlada ulaže napore da povrati povjerenje građana u finansijski sistem zemlje, ekonomska kriza, 45 dana uoči izbora, već ima veliki uticaj na predsjedničku kampanju.\n"Riječ je o septembarskom iznenađenju. Kako kandidati budu izašli na kraj sa krizom, šta će uraditi naredne sedmice i nakon toga, će vjerovatno više uticati na predsjedničku trku od bilo kog drugog faktora."\nPredsjednički kandidat republikanske stranke, je tokom kampanje u Viskonsinu ublažio stav da bi predsjednik komisije za hartije od vrijednosti Kris Koks trebalo da bude otpušten, navodeći da bi trebalo da podnese ostavku. Mekejn je zatražio veću odgovornost u Vašingtonu, ističući da će njegova administracija imati dosljednu politiku u pogledu odlučivanja o eventualnom spasavanju kompanija.\n"Ne bi bilo dobro da nastavimo da donosimo te odluke usput, s obzirom na to da su u pitanju milijarde dolara državnog novca."\nObama, koji se u međuvremenu na Floridi sastao sa ekonomskim timom, odložio je objavljivanje plana o rješavanju trenutne krize, naglasivši da prvo želi da čuje detalje prijedloga Bušove administracije. Oba predjsednička kandidata saglasna su da postoji više krivaca za finansijski krah, kritikujući Kongres, Bijelu kuću, regulatore, Vol Strit, i naravno jedan drugoga.


Pod hitno vratiti sport u školska dvorišta, apeluju organizatori\nAutor: Jugmedia\t10.10.2017 09:19 pm\nPosle 20 godina pauze, ulične trke u Leskovcu su ponovo organizovane na Širokoj čaršiji, vraćene na mesto gde je bilo uvek puno dece, a današnjim takmičenjem je dokazano da deca i dalje deca vole sport, atletiku, vole da se takmiče i da treba negovati sportske sadržaje.\nOrganizator takmičenja je Atletski klub „Dubočica“, a pomoć u organizaciji takmičenja je pružio Gradski savez za školski sport, Turistička organizacija grada Leskovca i Savez za rekreativni sport Republike Srbije\nPrva tri plasmana su po kategorijama nagrađeni medaljom i diplomom, a najmasovnija osnovna i srednja škola peharom koji je pripao OŠ „Svetozar Marković“ i Tehničkoj školi „Rade Metalac“.\n„Danas je na ovim uličnim trkama učestvovalo preko 700 dece, ali da su svi podržali ovu akciju, to bi bio mnogo veći broj“, ističu iz atletskog kluba “Dubočica“ i Gradskog Saveza za školski sport.\nPromoter uličnih trka je dugogodišnji član Atletskog kluba „Dubočica“, naš leskovčanin Vladimir Savanović, inače reprezentativac u sportskom hodanju i učesnik olimpijskih igara u Riu 2016. godine.\n„Iako su imali kratsko vreme za organizaciju zbog suženog termina, Savez za školski sport i škole su se odlično organizovale. Ovo je jedan od najlepših poklona gradu uoči njenog dana„, kazao je.\nUčenici leskovačkih škola su se masovno odazvala takmičenju. Učešće na takmičenju je podržala i Predškolska ustanova „Vukica Mitrović“ koja je decu predškolske grupe dovela da se trkaju i druže na trci od 60 metara.\nUčenici od prvog do četvrtog razreda su trčali 150 metara, od petog do osmog, kao i srednje škole jedan krug u centru grada, oko 500 metara.\nUčestvovali su učenici OŠ „Svetozar Marković“, OŠ „Vasa Pelagić“, OŠ „Vuk Karadžić“, OŠ „Vožd Karađorđe“,“OŠ“Trajko Stamenković“ , a kod srednjih Tehnička škola „Rade Metalac“, Ekonomska škola, Srednja škola Vučje i Srednja škola “Grdelica“ iz Grdelice. Na takmičenju su učestvolali i atletičari Atletskog kluba „Pirot“ iz Pirota i Atletski klub „Vlasotince“ iz Vlasotinca.


Taksi firmi „Šoferi im“, koja u Gračanici ima svoju podjedinicu, Opština Gračanica je najpre izdala licencu, da bi je nakon pet meseci poništila. Na osnovu žalbe konkurentske firme „Maksi taksi“ koja takođe posluje u Gračanici, lokalna samouprava je oformila komisiju, a zatim i izdala rešenje o zabrani rada firmi „Šoferi im“. U obrazloženju stoji da navedena firma ne ispunjava uslove, odnosno, da mora imati „sedište preduzeća na teritoriji opštine Gračanica“.\nMenadžer firme „Šoferi im“ Bujar Bajčinca tvrdi da u svemu tome ima mnogo nelogičnosti.\n„Problem je u tome što je Opština Gračanica 29. avgusta donela odluku o poništenju naše licence. U odluci se navodi da je konkurentska firma „Maksi taksi“ podnela žalbu Opštini Gračanica. Oni su žalbu podneli 22. avgusta, a odluka je doneta 29. avgusta. U odluci stoji da je licenca poništena zato što mi nemamo sedište u opštini Gračanica, već imamo samo podjedinicu“, objašnjava Bajčinca.\nOn navodi da to nije bio problem 22. maja kada su licencu dobili, iako u Gračanici nemaju sedište već samo podjedinicu.\n„Opština Gračanica je (u odluci o suspenziji dozvole) navodila neke članove statuta koji nemaju veze sa taksi firmom“, tvrdi Bajčinca i dodaje da dokument nema pečat, pa ga samim tim on smatra nevalidnim.\n„Ja sam pročitao Statut Opštine Gračanice, ovi članovi koji su navedeni u odluci nemaju veze sa taksi firmom. Ako se tražilo sedište firme u Gračanici, zašto mi je Opština Gračanica prethodno dozvolila licencu za podjedinicu i kako smo skoro sedam meseci mogli da radimo“, pita se Bajčinca.\nSa druge strane, direktor Odeljenja za ekonomski razvoj i integracije Opštine Gračanica Nebojša Milovanović kaže da je sve urađeno po zakonu.\n„Pre par meseci je razmatrana odluka o dodeli radne dozvole, licence, za obavljanje taksi delatnosti na teritoriji opštine Gračanica. U međuvremenu je došlo do promene Zakona o drumskom saobraćaju i izglasan je novi pravilnik za taksi operatere na teritorjii opštine“, kazao je Milovanović za RTV Kim.\nMilovanović dodaje da je firmi „Šoferi im“, nakon žalbi drugih taksi operatera na rad te firme, „licenca suspendovana odlukom komisije“.\n„Ljudi su došli do saznanja da on nema registrovanu poslovnu jedinicu na teritoriji opštine Gračanica, već samo podjedinicu. Po tadašnjem, starom pravilniku Opštine Gračanica, po kojem smo se mi vodili, jasno stoji da treba da bude sedište firme na teritoriji opštine Gračanica i tada je tumačenje zakona bilo da je to isto. Međutim, kada je komisija nakon žalbi pojedinih operatera zasedala, došla je do odluke da je to protiv zakona. Na osnovu preporuke komisije smo mi doneli odluku da se ta dozvola suspenduje i dali njima rok za žalbu od 8 dana, koliko je propisano zakonom. Mi smo žalbu primili i Komsija za žalbe Opštine Gračanica će je razmatrati u narednih par dana“, objašnjava Milovanović.\nU Pravilniku o taksama za obavljanje delatnosti taksi prevoza putnika u koji je ekipa RTV Kim imala uvid, jasno se navodi da po članu 8.1.d. preduzeće mora imati sedište na teritoriji opštine Gračanica.


Sjenica: Počela vakcinacija na seoskim punktovima – Sandzaklive.rs\nVakcinacija protiv korona virusa meštana mesnih zajednica Karajukića Bunari i Bare u Sjenici, danas je uspešno obavljena i odziv je bio izuzetno dobar, ocenio je direktor Doma zdravlja u ovom gradu Altan Hamidović.\nOn je za radio Sto plus rekao da je trenutna epidemiološka situacija u Sjenici “krajnje alarmantna” i pozvao građane da se što pre vakcinišu i na taj način sačuvaju svoje i živote drugih ljudi.\n“Poslednjih deset dana beleži se porast broja zaraženih, i na dnevnom nivou se on kreće od 17 do 20, a posebno je zabrinjavajuće to što je čak 70 odsto testiranih pozitivno na korona virus”, naveo je Hamidović.\nDodao je da će se narednih dana sprovoditi vakcinacija zainteresovanih građana u ruralnim područjima.\nU Sjenici je do sada vakcinisano 2.065 građana, a revakcinisano 1.530. (Beta, Nova S)


Vesti online / Vesti / Srbija / Bez sukoba s Rusijom zbog EU\nSve glasniji eho o imperativu priklanjanja Srbije zapadnoj politici sankcija Moskvi, prema mišljenju stručne javnosti, preuranjeno je pitanje koje u ovom trenutku predstavlja nepotreban pritisak na Srbiju.\nJedinstvena politika EU mit: Živadin Jovanović\nMeđutim, o odricanju Beograda od neutralnosti i priklanjanju politike sankcija prema Moskvi, progovorila je šef srpskog pregovaračkog tima za pristupanje EU Tanja Miščević. Ona je rakla da će Srbija na osnovu sporazuma o stabilizaciji i pridruživanju sa EU morati da uskladi spoljnopolitičku i bezbednosnu politiku sa Briselom.\nPridružio joj se bivši švedski šef diplomatije Karl Bilt porukom da dugoročno Srbija neće moći da sedi na dve stolice, ali da veruje da se "već odlučila za jednu" pošto se usmerila ka EU.\nZagrljaj s Kinom\n- Politika sankcija Rusiji propala je i okrenula se protiv SAD i njihovih saveznika. Posetom ruskom predsedniku Vladimiru Putinu, američki državni sekretar Džon Keri je dokazao da je nemoguće izolovati ogromnu zemlju i njeno ogromno tržište, jer ona može i autohtono da se razvija - kaže Živadin Jovanović i dodaje da je izolacija zbližila Rusiju i Kinu, dve ogromne mnogoljudne zemlje.\nProtivargumenti bivšeg šefa diplomatije SRJ Živadina Jovanovića su da ni EU nema jedinstvenu politiku, ali i da je američka strategija kažnjavanja Rusije koju sledi Brisel doživela krah.\n- Nema u EU jedne politike, već ima država koje bi da sopstvene stavove nametnu kao stav cele EU. Tu SAD posmatram kao najmoćniju članicu EU, a sekundira im nemačka kancelarka Angela Merkel, ali samo koliko je to nužno. Ne zaboravimo da Srbija nije otvorila ni jedno pregovaračko poglavlje o članstvu, pa ne može ni da primenjuje tu imaginarnu jedinstvenu politiku EU - ocenio je Jovanović.\nOn je naglasio da pritom ne misli da se Srbija mora da se konfrontira sa Briselom, kao i da smatra da Beograd treba da bude otvoren za evrointegracije, ali da EU ne treba da nam bude pitanje života i smrti i da zbog toga podležemo ucenama.\n- Pitanje je da li će nas EU ikada prihvatiti, ili će se nastaviti fragmentiranje države i srpskog naroda kao političkog faktora na Balkanu - kaže Jovanović koji smatra da Beograd treba da bude okrenut i BRIKS, u kojem su Rusija, Brazil, Indija i Kina. Sa Rusijom, kako navodi, to nije pitanje bratstva i emocija, već bi Beograd bez Moskve bio bez oslonca i na povocu Zapada.\nDa Srbija svakako treba da uskladi politiku sa Briselom, ako želi evropske integracije, ukazuje analitičar Dragoljub Anđelković. Ali naglašava da to treba da se desi u nekom dužem roku kada pridruživanje postane realno.\n- Ovo sada je zlonamerni pritisak povodom pitanja koje je za daleku budućnost - zaključio je Anđelković za "Vesti".\nMiščević: Srbija izabrala evropski model\nSRBIJA Usvojena Rezolucija o Srbiji


Гостовање председника општине Стефана Дилберовића на Студиу Б - Градска општина Гроцка\nYou are at:Home»Novosti»Vesti»Gostovanje predsednika opštine Stefana Dilberovića na Studiu B\nGostovanje predsednika opštine Stefana Dilberovića na Studiu B\nBy Info Služba on\t 27. decembra 2014. Vesti\nPredsednik Gradske opštine Grocka Stefan Dilberović gostovao je jutros, 27.decembra 2014 .godine na Radio Televiziji Studio B.\nTom prilikom predsednik Stefan Dilberović govorio je o onome što je obeležilo ovu godinu , ali je takođe iskoristio priliku da najavi najvažnije projekte i manifestacije koji su planirani u godini koja je pred nama.\nIako je iza nas jako teška godina, kako zbog celokupne krizne situacije u zemlji, tako i zbog izuzetno teških finansijskih gubitaka , koja je sadašnja vlast zatekla u opštini Grocka, ipak sadašnje rukovodstvo uspeva da uspostavi dobar odnos sa građanima i održi stabilnu i dobru saradnju sa gradom.\nPrilikom gostovanja na Studio B predsednik je istakao da je u proteklih dve godine Gradska opština Grocka uradila dosta toga što je u nadležnosti jedne opštinske uprave , ali i da u sledeću godinu ulazimo dosta spremniji i da opština ima u planu veliki broj projekata , koje će realizovati u saradnji sa gradom.\n– U saradnji sa gradom rešićemo problem groblja na našoj opštini i rekonstrukciju glavne ulice u Grockoj, koja na to čeka već dvadesetpet godina. – rekao je predsednik Stefan Dilberović . Takođe je napomenuo da će se u narednoj godini, u Kaluđerici izgraditi nova pristojna pijaca.\nOno što će obeležiti početak 2015. godine su manifestacije koje opština Grocka organizuje za svoje građane.\nProšle godine je opština , onoliko koliko je mogla okitila centar naše opštine za novogodišnje praznike, a ove godine je u saradnji sa gradom urađena je novogodišnja rasveta i okićena jelka , na zaista zavidnom nivou i time omogućeno građanima da u što lepšoj atmosferi dočekaju predstojeće praznike.\nTakođe će opština Grocka po prvi put organizovati 30.decembra u Kaluđerici manifestaciju „Novogodišnja čarolija“, koja će biti namenjena najmlađoj populaciji sa naše opštine.\nPredsednik Gradske opštine Grocka Stefan Dilberović je takođe istako da će i ove godine naša opština u prazničnom duhu proslaviti Badnje veče i Božić.\nZa Badnje veče u Grockoj i Kaluđerici organizovaće se vatromet, a po drugi put na Božić će se ispred zgrade opštine organizovati lomljenje božićne česnice koja će biti veličine u prečniku 2 metara.\nOpština već dve godine organizuje plivanje za Časni krts, 19. Januara, pa će manifestacija biti ponovljena ,jer prema rečima predsedika to je jedna od manifestacija koja na lep način oslikava našu opštinu.\nZa sam kraj emisije predsednik Stefan Dilberović je svim građanima opštine Grocka poželeo srećnu Novu Godinu i božićne praznike.


U Velikoj dvorani Sava centra održano ekskluzivno izvođenje Pučinijeve „Toske“ - Vesti - Narodno pozorište u Beogradu\nU Velikoj dvorani Sava centra održano ekskluzivno izvođenje Pučinijeve „Toske“\nEkskluzivno izvođenje „Toske“, u produkciji prestižnog Pučinijevog festivala iz Tore del Laga, uz učešće operskih zvezda iz Italije u glavnim ulogama, kao i solista, Orkestra i Hora Narodnog pozorišta u Beogradu, održano je 14. maja u Velikoj dvorani Sava centra.\nPod dirigentskom upravom uglednog italijanskog maestra i kulturnog radnika Alberta Veronezija, koji je u poslednje dve sezone čest i rado viđen gost Opere Nacionalnog teatra, naslovnu rolu strastvene i impulsivne dive Florije Toske pevala je sopran Paoleta Maroku, u ulozi romantičnog, slobodoljubivog i zaljubljenog slikara Marija Kavaradosija nastupio je tenor Dario di Vietri, dok je lik beskrupuloznog šefa policije barona Skarpije dočarao bariton Alberto Gazale.\nU ovoj melodramatičnoj i tragičnoj storiji o ljubavi, strasti, opsesiji, ali i tiraniji, zlu, korupciji i moći, što je istovremeno čini i svojevrsnim političkim trilerom, nastupili su i Mihailo Šljivić (Crkvenjak), Aleksandar Stamatović (Anđeloti), Darko Đorđević (Spoleta), Gavrilo Rabrenović (Šarone), Sanja Kosanić (Pastir) i Sveto Kastratović (Tamničar).\nU predstavi, koju je pre dve godine režirao poznati italijanski filmski reditelj Enriko Vančina, (ovo izvođenje potpisao je njegov pomoćnik Lorenco D’ Amiko), učestvovali su Orkestar i Hor Opere Narodnog pozorišta i članovi Dečijeg hora "Horislavci".\nTaj svojevrsni spektakl, koji je Italijanski institut za kulturu u Beogradu priredio u saradnji sa Nacionalnim teatrom, Sava centrom i Fondacijom pomenutog festivala, održan je povodom 41. rođendana Sava centra i obeležavanja 150 godina od osnivanja Narodnog pozorišta u Beogradu.\nZa ovu priliku, iz Italije su stigli originalni kostimi, kao i impresivna scenografija koja je prvi put izmeštena iz teatra na otvorenom u Tore del Lagu, u čarobnoj Toskani, u kojem se već 64. godine dešava Pučinijev festival, jedna od najprestižnijih manifestacija klasične muzike na svetu.\nOva grandiozna muzička manifestacija, koja traje svakog leta od početka juna do kraja avgusta, održava se u prelepom zdanju amfiteatra u čijoj je blizini, na svega sto metara, tik uz jezero, smeštena vila (danas pretvorena u muzej) u kojoj je Pučini nalazio inspiraciju za svoja besmrtna dela, uključujući i "Tosku" koju je napisao 1899. godine.\nMuzička drama u tri čina "Toska", koja predstavlja mesto stalnog preplitanja političkih i ljubavnih intriga, nastala po libretu Luiđija Ilike i Đuzepea Đakoze, a na osnovu istoimene drame Viktorijena Sardua, dešava se u Rimu juna 1800. godine, u vreme Napoleonovog proboja u Italiju i pretnje preotimanja tog grada od tadašnjeg Napuljskog kraljevstva.\nOko dve hiljade oduševljenih gledalaca nagradilo je na kraju predstave kompletnu umetničku ekipu višeminutnim gromoglasnim aplauzom i uzvicima „bravo“.


Rudarstvo je prioritet za jaču ekonomsku saradnju dve zemlje - FOTO - Istočne VESTI\nRudarstvo je prioritet za jaču ekonomsku saradnju dve zemlje – FOTO\nadminNov 16, 2017Društvo0\nDelegacija ambasade Velike Britanije u Srbiji predvođena Njegovom ekselencijom Denisom Kifom posetila je danas Rudarsko-topioničarski basen Bor. U razgovoru sa menadžmentom kompanije istaknuta je želja Ujedinjenog Kraljevstva za jačim bilateralnim odnosima sa Srbijom, pre svega na polju ekonomske saradnje, gde je, kako je istakao ambasador Kif, rudarstvo prioritetna privredna grana.\n– Za nas je ovo veoma važna godina jer u njoj obeležavamo 180 godina od uspostavljanja diplomatskih odnosa Velike Britanije i Srbije. Pripremamo se i za samit u Londonu naredne godine, u okviru berlinskog procesa, gde je ekonomska saradnja veoma važna tema. Zato smo već identifikovali nekoliko prioriteta kao potencijale za čvršću ekonomsku saradnju Britanije i Srbije u ovom regionu, a jedan od tih prioriteta je rudarstvo – rekao je ambasador Kif, govoreći o razlozima za posetu RTB-u Bor.\nIstičući da je srećan što ima priliku da upozna borsku kompaniju i na licu mesta vidi kako ona radi, ambasador Denis Kif izrazio je zadovoljstvo što je na sastanku sa menadžmentom RTB-a od prvog čoveka kompanije Blagoja Spaskovskog mogao da čuje sve o planovima, razvoju i investicijama koje su, kako smatra, temelj za budućnost preduzeća.\n– U Ministarstvu spoljnih poslova smo već razgovarali o mogućnostima razvoja ekonomskih veza dve zemlje, pa sam sa saradnicima ovde da vidimo i da li postoji mogućnost produbljivanja saradnje RTB-a sa britanskim kompanijama. Poznato mi je, na primer, da već dugo sarađujete sa našom firmom „Kamins“ – rekao je Kif.\nSpaskovski je potvrdio da RTB Bor dugi niz godina ima poslovne odnose sa ovom britanskom firmom koja proizvodi motore i istakao da maltene celokupnu rudarsku mehanizaciju kojom raspolaže RTB pokreću upravo „kaminsovi“ motori.\nNakon sastanka sa poslovodstvom RTB-a Bor, kome je prisustvovao i predsednik Upravnog odbora kompanije Nemanja Stevanović, ambasador Velike Britanije Denis Kif je u društvu domaćina, razgledao novu topionicu i fabriku sumporne kiseline, a prisustvovao je i livenju bakra.\nTAGambasador blagoje spaskovski bor RTB Bor\nPrethodni članakMilenković ulazi u profesionalne vode! Nastupa na "PROFIGHT11" turniru protiv višestrukog prvaka Bugarske Simeona Stojčeva! Sledeći članakPretio pištoljem i pokušao pljačku dva kioska!!!


Toyota je na društvenim mrežama objavila maskiranu sliku prototipa modela GR Yaris, koji priprema njihovo sportsko odeljenje Gazoo Racing.\nSportska verzija Yarisa trebalo bi da bude zvanično predstavljena u Australiji 17. novembra, kada će da bude prikazan prototip, koji se ne razlikuje mnogo od proizvodne verzije. Testiranja na novom modelu već su obavljena na trkačkoj stazi Nurburgring, a istaknuta fotografija sa GR-4 u pozadini može da ukazuje na mogućnost pogona na sva četiri točka.\nOčekuje se da će Yarisova verzija GR da bude agresivnija od standardnog modela, imaće veću prednju rešetku, naglašene lukove točkova, naplatke i pneumatike većih dimenzija, a izgled branika biće zaokružen. Detalji motorizacije još uvek nisu otkriveni, imajući u vidu činjenicu da je 1,8-litarski četvorocilindarski turbo motor od 156 kW dostupan u Yarisu GRMN, verovatno je da će ova verzija da bude opremljena novim motorom koji će da nadmaši novi 1,5-litarski trocilindarski motor koji je dizajniran za serijske modele.\nMatt Harrison, potpredsednik Toyotine evropske divizije, rekao je da je predstojeći žestoki Yaris zasnovan na korenima sportskog uspeha Gazoo Racing-a u reli trkama i, samim tim je model trkačkog automobila visokih performansi namenjen svakodnevnoj upotrebi.


Crvenkapina kujna – Stranica 4 od 104 – Recepti, priče, saveti :)\nKroketi od kukuruza i avokada\nVolim avokado i kad god ga vidim negde na akciji, kupim nekoliko komada. Ti takvi obično nisu prezreli, pa mogu da mi stoje malo duže, s obzirom da ga moji ukućani baš i ne vole, pa ga mahom pojedem sama. Ipak, s obzirom da znam koliko je zdrav, ne odustajem od kupovine. Spremala sam od… Read More Kroketi od kukuruza i avokada\nAmerički kukuruzni hleb je jedan od stalnih učesnika njihovih prazničnih ručkova. Ništa čudno, s obzirom da je kukuruz poreklom iz Srednje i Južne Amerike, tako da je broj jela u kojima se koristi veoma veliki. Ali, iako su još Maje i Asteci pravili neke verzije kukuruznih tortilja, za ovaj hleb, “krivi” su američki starosedeoci koje… Read More Američki kukuruzni hleb


Početna > Akcije > Izveštaji > Bajs B kobila Lepčince\nBESNA KOBILA - LEPČINCE\nBajs sekcija Planinarskog kluba Železničar 2006. Vranje je u nedelju 4. septembra vozila od Vranja preko Planinarskog doma na Besnoj kobili, Svetog Ilije i Lepčinca do Vranja. Učesnici ove etape su za 7 sati i 10 minuta aktivne vožnje prešli 107,46 km.\nStartovali su u 07.05 sa glavne autobuske stanice, vozili preko Korbevca i Nesvrte, skretanje za Damjanik, da bi posle 40 km bili u 10.10 u Krivoj Feji. Nakon odmora od 20 minuta nastavili prema Planinarskom domu, doručkovali, zatim se obreli na mestu Kantar, Čuka ploče, u 13.15 severni prevoj Patarice, dokle su prešli 54,22 km. Usledila je raskrsnica severno od Tekije , Groblje u Babinoj Polajni, prevoj kod Pekedanske čuke, u 14.20 Petrova Gora sa 63,47 km. Nakon odmora za obed, grupa biciklista je produžila za za Novi Glog i Sveti Iliju, gde je stigla u 15.30 prešavši 76,46 km. Zatim, stižu na Motinu i Zagradenu raskrsnicu, gde su se susreli sa grupom planinara našeg kluba, koja je tog dana imala maršrutu Sveti Ilija - Motina. Pošto su prešli 80,63 km u 16.55 dolaze do Motinske česme, a onda u 17.30 Lepčince škola, konačno u 18.30 Vranje glavna bus stanica. Ova etapa je bila dugačka 107,46 km, aktivna vožnja 7 sati i 10 minuta, prosečna brzina 14,9 km na sat, a ukupno vreme etape 11 stai i 25 minuta. Pratilo ih je sunčano i toplo vreme, a staza je bila grebenska sa preglednim vidikovcima, sa 4 zahtevna uspona. Učestvovalo je 7 biciklista.


Bazel - Sent Galen\nSubota, 09/02 - Fudbal, Švajcarska, Super League\n09/02Bazel vs St. GallenUkupno pogodaka - iznad/ispodtip: Više 3.50\nObe ekipe startovale su odlično posle pauze, Bazel je bio ubedljiv protiv \_"skakavaca\_", dok je Sent Galen savladao drugu cirišku ekipu, FC Cirih.\nGovorili smo već da je ova sezona za Bazel izgubljena. Ostaje im borba u domaćem Kupu i osvajanje vicešampionske titule, pošto će pehar u Bern, u vitrine Jang Bojsa, gde se nalazi i prošlogodišnji. Bazel je bio ubedljiv u prvoj utakmici nakon zimske pauze, pa je u gostima savladao Grashopers sa 4:0. Posao im je bio olakšan jer su domaći veći deo meča odigrali sa desetoricom, ali nam se čini da su igrali i sa 12 igrača, ishod bi bio isti. Niko u timu sa Sent Jakoba nije zadovoljan ovosezonskim rezultatima. Iz Evrope su ispali u kvalifikacijama, a od titule su se oprostili posle dva, tri meseca trajanja šampionata. Sada su na drugom mestu, ali im za vrat dišu i Tun, ali i njihov sadašnji rival, Sent Galen.\nGosti su susret sa Cirihom odigrali sa tri dana zakašnjenja zbog loših vremenskih uslova. To im ništa nije smetalo, pa su rivala pobedili sa 3:1 i učvrstili se na četvrtom mestu. Njihova želja je da izbore plasman u Evropu, a na dobrom su putu da u tome uspeju. U pripremnom periodu igrali su odlično, pobeđivali su snažne rivale, pa nam se čini da su kadri da učine nešto veliko u prolećnom delu sezone u zemlji ispod Alpa. Dvostruki strelac u meču sa Cirihom bio je Simone Rap, fudbaler koji je ove zoime stigao iz Lozane.\nInteresantan je podatak da su na poslednje četiri utakmice, u kojima su se sastajala ova dva rivala, uvek pobeđivali gosti. Ove sezone su odigrali već dva meča. Prvi u Bazelu, još letos, kada je Sent Galen pobedio sa 2:1, a drugi krajem oktobra, kada se Bazel revanširao i pobedio u Sent Galenu sa 3:1. I u prethodnih osam utakmica uvek je bilo glova, pa je 3+ bilo zagarantovano, a nekad su se mreže tresle i više puta. Smatramo da će i sada biti tako, utakmica je značajna u borbi za drugu poziciju, ali nema neki preveliki uticaj, pa očekujemo otvorenu borbu i bar 4 gola. Za naš predlog, 4+ u kladionici 1xbet dobijate kvotu 2.41.


Naprednjaci Dačiću ne veruju - Politika - Dnevni list Danas\nPočetna » Politika » Naprednjaci Dačiću ne veruju\nIzvori Danasa tvrde da lider SPS nije "u igri" za novog premijera\nNaprednjaci Dačiću ne veruju\nMinistar finansija Dušan Vujović i dalje je glavni favorit za „naslednika“ Aleksandra Vučića na premijerskoj funkciji, dok šef diplomatije Ivica Dačić „nije u igri“ za tu poziciju, tvrde za Danas nezvanično izvori s političke scene Srbije.\n5Piše: M. Stojanović 11. aprila 2017. 14.00\nNaši sagovornici ističu da naprednjaci žele da neko iz njihovih redova, a ne lider socijalista Dačić, dobije čelnu funkciju u Vladi, nakon što u maju Vučić bude inaugurisan za predsednika države.\n„U Srpskoj naprednoj stranci ne žele da ojačaju SPS tako što bi novi premijer postao Dačić. Naprednjaci hoće da na tom mestu bude čovek od najvećeg Vučićevog poverenja, a Ivica Dačić to nije“, navode izvori Danasa.\nPrema rečima naših sagovornika, pored Vujovića, koji je glavni favorit da postane predsednik Vlade, potencijalni kandidati su ministarka saobraćaja Zorana Mihajlović i bivši ministar pravde Nikola Selaković. „Izbor Zorane Mihajlović, koja se smatra energičnom i vrednom, bio bi, pre svega, po volji EU i Zapadu, a Nikola Selaković je jedan od ljudi na koje Vučić ozbiljno računa. U slučaju da Selaković ne postane premijer, postoji mogućnost i da on postane zamenik predsednika Srpske napredne stranke, što bi se smatralo izborom po volji Moskvi“, kažu izvori s političke scene Srbije. Pojedini sagovornici Danasa ukazuju i da bi SPS mogao da dobije još neka ministarska mesta. U tom kontekstu, pominje se da postoji šansa da se u Nemanjinu 11 vrati Branko Ružić, koji je bio ministar bez portfelja zadužen za evropske integracije. „Vučić je svestan da su mu socijalisti, koji su ga podržali na predsedničkim izborima, doneli nemali broj glasova, tako da je moguće da još neki predstavnici Dačićeve partije postanu ministri“, konstatuju naši izvori. U Vučićevoj vladi, formiranoj u avgustu prošle godine, socijalisti su dobili tri ministarska mesta. Pored Dačića, ministri su tada postali Slavica Đukić Dejanović i Aleksandar Antić.\nRužić: Šta je to Vučić ukrao\n– Mladalačka, buntovna energija koju vidimo na protestima laka je za „artikulaciju od strane nekih centara“ i sad je stvar strpljenja videti ko je onaj koji to želi da zloupotrebi, rekao je potpredsednik SPS-a Branko Ružić za N1. On je ocenio i da proteste karakteriše verbalno nasilje koje ne priliči onima koji se zalažu za demokratske vrednosti. Ružić je rekao da dok nema nasilja protesti su odlika demokratskog društva, ali da ono što nije jasno jeste kako su artikulisani zahtevi učesnika i protiv čega oni protestuju. Svašta čujete pa i apostrofiranje Vučića kao lopova, a šta je to Vučić ukrao?“, kazao je Ružić. Dodao je da mu je drago što je SPS doneo važnu odluku da stane iza kandidata SNS.\nTri osobe ubijene u napadu nožem, više ranjeno, napadač migrant iz Tunisa\n11. aprila 2017. u 15.27\nPa kad je Tomu zeznuo koji mu je sve dao, pa narod koji ga je izabrao, kako nece Dacica i ostale koalicione partnere\n12. aprila 2017. u 07.46\nSledeci predsednik Vlade bice " Medvedev".\n12. aprila 2017. u 08.06\nKad pogleda čovek sve naše vladajuće koalicije do sada , pa i ovu nema čemu dobrom da se nada. Pljačka naroda i države se nastavlja. I ovaj će da ode kao i prethodni i svi njegovi uvlakači ali niko neće da odgovara za sve ojadjene i opljačkane gradjane Srbije. Sistem zaštite od bilo kakve odgovornosti je davno uspostavljen i on se zove ,, Sistemska pljačka države i njenih gradjana od vršioca vlasti bez polaganja računa ili u skraćenoj verziji : ,, TI MENI JA TEBI,,\n12. aprila 2017. u 09.02\nNeka postavi i ložača Peru,samo ne ovoga,jer posle svih ovih muka,bilo bi mi još teže da gledam i slušam ovoga sa Kalea,znaš brdo itt.\n12. aprila 2017. u 11.00\nStudenti treba da traze tehnicku vladu sastavljenu od eksperata do raspisivanja parlamentarnih izbora. Ne treba da dozvole SNS da se ustolici i da opet diktira uslove izbora.Nema izbora dok se ne ispune zahtevi studenata!


Juniorska Balkanijada 1.deo: Martin (Rumunija) bez konkurencije - SwimOn\nJuniorska Balkanijada 1.deo: Martin (Rumunija) bez konkurencije\n05.05.2018. Najnovije, Novosti, Takmičenja, U fokusu Mina Mastilović\n5- 6. 05. 2018.\nOlimpijski bazen Otoka, Srajevo, Bosna i Hercegovina\nStartna lista/ Rezultati\nRaspored disciplina 1.deo:\n50m slobodno M/Ž\n50m leđno M/Ž\n200m prsno M/Ž\n100m delfin M/Ž\n50m SLOBODNO M/Ž:\nTakmičenje u Sarajevu otpočelo je najbržom plivačkom trkom. Pobedu u ovoj disciplini odneo je reprezentativac Rumunije George-Alexandri Stoica-Konstantin zaustavivši štopericu na tačno 24 sekunde. Drugo mesto pripalo je Markosu Iakovidisu sa Kipra dok je bronzu osvojio Yordan Yanchev iz Bugarske.\nKod devojka ubedljivu pobedu odnela je Turkinja Selen sa 26.13. Iza nje u cilj su ušle Slovenka Šegel Janja a zatim i reprezentativka Rumunije Ivan Jasminne.\n50m LEĐNO M/Ž:\nSa gotovo dve sekunde ispred konkurenata i novim balkanskim juniorskim rekordom od 25.57 svoju prvu pobedu zabeležio je rumunski reprezentativac Daniel Cristian Martin. Ovaj rezultat ujedno je i najvrednije ostvarenje prvog dela takmičenja od 831 FINA boda. Prvu Medalju za Srbiju osvojio je Petković Andrija koji je u cilj ušao kao drugi, dok je bronzana medalja otišla u ruke Sigit Yalgama iz Turske.\nZlato za Moldaviju u ovoj disciplini izborila je Tatiana Salcutan sa 29.70, ujedno i najvrednijim ženskim rezultatom u ovom delu takmičenja. Mešić Hena osvojila je srebro za BiH dok je novu medalju Sloveniji donela Jusić Aida.\n200m PRSNO M/Ž:\nMatija Može iz Slovenije bio je dominantan u ovoj disciplini. On je 200m prsnim stilom otplivao za 2:18.75 i tako osvojio zlato ispred bugarskog reprezentativca Svetlozara Nikolova i BiH plivaća Šapčanin Amara.\nNakon osvajanja Velike nagrade balkanskih gradova Emina Pašukan nastavila je da pokazuje sjajnu formu i došla do prvog zlata za Bosnu i Hercegovinu. Emina je štopericu zaustavila na 2:34.90, drugo vreme imala je Maria Claudia Gadea iz Rumunije dok je bronza otišla u ruke Bukvić Dorotee (Srbija).\n100m DELFIN M/Ž:\nDrugu ubedljivu pobedu i još jedan balkanski juniorski rekord zabeležio je Daniel Cristian Martin. On je 100m delfin otplivao za sjajnih 53.02 što je ujedno i 829 FINA bodova. Bugarski reprezentativac Tihomir Todorov osvojio je srebro dok je bronza pripala Kordež Galu iz Slovenije.\nBalkanski juniorski rekord za devojke postavila je Kipranka Schegoleva Alexandra u vremenu 1:01.38. Odmah za njom u cilj je ušla reprezentativka Turske Bilgin Zehra-Duru (1:01.60) dok je kao treća ušla njena koleginica iz reprezentacije Erdemli Imge Roza.\n1500m SLOBODNO M:\nBugarski plivač Božilov Petar ostvario je pobedu u ovoj disciplini sa vremenom 16:12.68. Iako se na polovini trke nalazio na 2. mestu rumunski plivač Marinescu-Popazov Ravan Andrei morao je da se zadovolji bronzanom medaljom jer je kao drugi u cilj ušao srpski reprezentativac Babić Dušan.\n4x200m SLOBODNO Ž:\nSlovenačke reprezentativke (Žegel, Račnik, Hancman, Fain) bile su više nego dominantne u ovoj disciplini sa 8:16.00. One su balkanski juniorski rekord oborile za čitavih 7 sekundi i za 14 sekundi bile brže od drugoplasiranih Turkinja. Bronzana medalja pripala je reprezentativkama Rumunije.\nEkipni plasman nakon prvog dela takmičenja:\n<< Trka koja je zauvek promenila plivanje >> Juniorska Balkanijada 2. deo: Danijel Kristijan Martin nastavlja sa rekordima


Saopštenje sa 110. sjednice Vlade Crne Gore\nDatum objave 21.02.2019 17:15 | Autor SLUŽBA ZA ODNOSE S JAVNOŠĆU VLADE CRNE GORE\nFOTO: 110. sjednica Vlade Crne Gore (30,5 MB)\nVIDEO: 110. sjednica Vlade Crne Gore - kadrovi\nVlada Crne Gore je na danas održanoj 110. sjednici kojom je predsjedavao predsjednik Duško Marković donijela Uredbu o ocjenjivanju rada državnih službenika i namještenika, kojom se propisuju bliža mjerila za ocjenjivanje, u okviru kriterijuma koji su utvrđeni Zakonom o državnim službenicima i namještenicima. Imajući u vidu da su priroda i opis poslova državnih službenika iz kategorija ekspertsko rukovodnog, ekspertskog i izvršnog kadra različiti u odnosu na poslove namještenika, propisana su i različita mjerila za ocjenjivanje u okviru kriterijuma, kao i mjerila za ocjenjivanje lica iz kategorije visokog rukovodnog kadra i starješine organa uprave. Osim toga, uređeni su način i postupak ocjenjivanja rada državnih službenika i namještenika i način utvrđivanja predloga ocjene rada za državnog službenika koji je raspoređen u drugu organizacionu jedinicu, odnosno državni organ, što ranijim propisom nije bilo uređeno.\nUsvojen je Izvještaj o stanju bezbjednosti saobraćaja na putevima u Crnoj Gori za 2018. godinu. Prilikom predstavljanja Izvještaja konstatovano je da analiza statističkih pokazatelja o saobraćajnim nezgodama ukazuje da je stanje bezbjednosti saobraćaja u 2018. godini znatno poboljšano u odnosu na prethodnu godinu i da se može ocijeniti povoljnim. Navedno je da je tokom 2018. godine smanjen broj smrtno stradalih lica za 23,8 odsto, broj teže povrijeđenih lica je smanjen za 9,5 dosto, a broj lakše povrijeđenih lica za 1,8 odsto. Povodom ove tačke dnevnog reda, Vlada je zadužila Ministarstvo saobraćaja i pomorstva, Ministarstvo unutrašnjih poslova, Ministarstvo prosvjete, Ministarstvo zdravlja, Upravu za saobraćaj i Upravu policije da realizuju sve planirane mjere na implementaciji strateških i drugih planskih dokumenata i propisa i da nastave aktivnosti na obezbjeđivanju finansijskih i drugih preduslova za sprovođenje svih potrebnih mjera prema učesnicima u saobraćaju, tokom 2019. godine.\nU skladu sa Zakonom o izmjenama i dopunama Zakona o Centralnoj banci, Vlada je donijela Uredbu o dopuni Uredbe o prestanku važenja pojedinih podzakonskih akata. Zakonom o izmjenama i dopunama Zakona o Centralnoj banci brisan je član koji se odnosio na pravni osnov za donošenje Pravilnika o bližim uslovima i postupku davanja hitne finansijske pomoći za likvidnost banka, čime su se stvorili uslovi za prestanak važenja Pravilnika.\nDonijeta je Uredba o visini naknade za izdavanje urbanističkih, odnosno tehničkih uslova za privremene objekte utvrđene Programom privremenih objekata, kojom su utvrđene naknade u iznosu od 10,00 eura za pokretne i 50,00 eura za nepokretne privremene objekte.\nVlada je donijela Odluku o izmjeni Odluke o davanju šuma u državnoj svojini na korišćenje prodajom drveta u dubećem stanju, za 2019. godinu. Odlukom je izmijenjena tabela u članu 1 koja se odnosi na područnu jedinicu Pljevlja.\nUtvrđen je Predlog amandmana na Predlog zakona o izmjenama i dopunama Zakona o izvršenju uslovne osude i kazne rada u javnom interesu. Amandman se odnosi na terminološke izmjene u cilju usaglašavanja sa Zakonom o državnoj upravi.\nVlada je usvojila Informaciju o Predlogu sporazuma o sprovođenju projekta tehničke podrške između Ministarstva finansija Mađarske i Vlade Crne Gore – Kancelarije za evropske integracije, u okviru Intereg V-B Dunavskog transnacionalnog (DTP) za period 2014-2020 i prihvatila tekst Sporazuma. Potpisivanje Sporazuma ima za cilj efikasno i efektivno upravljanje i sprovođenje Programa i unapređenje podrške podnosiocima predloga projekata i korisnicima. Ovim dokumentom se, između ostalog, definiše i alokacija sredstava za period trajanja programa, način izvještavanja, obaveze koje se odnose na kofinansiranje.\nUsvojena je i Informacija o izmjenama i dopunama Finansijskog sporazuma između Vlade Crne Gore i Evropske komisije koje se odnose na „IPA Jadranski program prekogranične saradnje“ u okviru Instrumenta za pretpristupnu podršku 2007 – 2013 s Predlogom izmjena i dopuna Finansijskog sporazuma. Izmjene se odnose na preciznije predstavljanja informacija i nijesu suštinskog karaktera.\nVlada je donijela Akcioni plan za sprovođenje Strategije integrisanog upravljanja granicom 2014-2018, za 2019. godinu, i usvojila Izvještaj o realizaciji mjera i aktivnosti iz Akcionog plana za 2018. godinu. Tokom prošle godine nastavljeno je unapređenje sistema integrisanog upravljanja granicom u skladu sa preporukama i najboljom praksom Evropske unije. Pored ostalog, utvrđen je Predlog zakona o izmjenama i dopunama Zakona o graničnoj kontroli, uspješno je implementiran novi Zakon o strancima, unaprijeđeni su kapaciteti za priliv tražilaca azila, kao i aktivnosti i kapaciteti Granične policije u vršenju granične kontrole. Takođe, unaprijeđena je prekogranična policijska saradnja i aktivnosti na suzbijanju prekograničnog organizovanog kriminala, sprovedene su aktivnosti na rješavanju bilateralnih pitanja sa susjednim državama, te aktivnosti na implementaciji zaključenih međunarodnih ugovora o državnoj granici, graničnim prelazima i pograničnom saobraćaju.\nImplementacija Akcionog plana je ocijenjena vrlo značajnom za ostvarivanje kriterijuma i dostizanje evropskog sistema bezbjednosti, jačanje sposobnosti za preuzimanje obaveza koje proizilaze iz članstva u Evropskoj uniji, te za usklađivanje sa zahtjevima Šengena, kao ključnim izazovima u procesu pristupanja Crne Gore EU.\nUsvojen je Izvještaj o realizaciji Akcionog plana za sprovođenje Strategije za integrisano upravljanje migracijama u Crnoj Gori 2017-2020, za 2018. godinu, pri čemu je naglašeno da je postignuto gotovo stoprocentno ostvarenje planiranih mjera i djelotvorno sprovođenje politike kontrole migracionih kretanja. U Izvještaju se navodi da su najznačajnije aktivnosti iz oblasti migracija u Crnoj Gori u prethodnom periodu donošenje novog Zakona o međunarodnoj i privremenoj zaštiti stranaca i Zakona o strancima. Standardi Evropske unije iz oblasti migracija su u najvećoj mjeri transponovani u oba zakona, a njihovom implementacijom doći će do osjetnih promjena u pogledu kvaliteta i efikasnosti ovog sistema.\nUsvojena je Informacija o predlogu Memoranduma o razumijevanju između Zavoda za izvršenje krivičnih sankcija i Njemačke nevladine organizacije „Help Hilfe zur Selbsthilfe“ i prihvaćen tekst Memoranduma. Realizacijom projektnih komponenti definisanih Memorandumom doprinosi se širenju radnih aktivnosti zatvorenika u okviru zatvorskog sistema, kao i njihova uspješna rehabilitacija i reintegracija kroz radno - okupacionu terapiju. Definisano je i učešće države u iznosu od 15.000 eura, koje je već obezbijeđeno, i donacija u istom iznosu, odobrena od strane njemačkog Ministarstva vanjskih poslova, preko Pakta za stabilnost za jugoistočnu Evropu.\nVlada je usvojila Informaciju o izmjeni Ugovora o prosljeđivanju kreditnih i grant sredstava za potrebe realizacije projekta „Sakupljanje i prečišćavanja otpadnih voda u Podgorici“ finansiranog iz kreditnog aranžmana zaključenog, 22. septembra 2017. godine, između Njemačke banke za razvoj (KfW) i Vlade Crne Gore, u iznosu od 35 miliona eura. Prihvaćen je izmijenjeni tekst Ugovora kojim je Glavnom gradu ostavljen rok od šezdeset dana, kako bi imao vremena da sprovede neophodne procedure i ispuni ugovornu obavezu prema Državi.


POLJOPRIVREDNICE KOLUBARSKOG OKRUGA POKRENULE NOVU PLATFORMU ZA PRODAJU SVOJIH PROIZVODA - LAJKOVAC NA DLANU\nNa tada opšte iznenađenje, krajem druge dekade juna tim ŽUKO obavestio je javnost, da će uveliko razrađena i uspešna onlajn pijaca koju je pokrenulo Žensko udruženje Kolubarskog okruga (ŽUKO), kao odgovor na krizu nastalu virusom Kovid 19, zatvoriti svoja virtuelna vrata.\nKao što se i očekivalo, poljoprivrednice su relativno brzo i uspešno konsolidovale svoje redove, ojačale svoje kapacitete i pronašle modalitet koji odgovara i njima i kupcima. Od ponedeljka zvanično počinje sa radom nova platforma www.zenskapijaca.rs , to je za portal LAJKOVAC NA DLANU potvrdila Jelena Ružić, koordinatorka primarnog projekta, u okviru koga je ova ideja i inicirana :\n“Žensko udruženje je kao odgovor na Covid-19 platformu projekta tranaformisalo u platformu za onlajn prodaju proizvoda poljoprivrednica sa teritorije Kolubarskog Okruga. Nakon ukidanja vanrednog stanja, ukinut je i rad platforme ali su poljoprivrednice uvidele kolika je potražnja za njihovim proizvodima i nakon osnivanja udruženja Poljoprivrednice Kolubarskog Okruga odlučile su da ponovo pokrenu platformu za prodaju svojih proizvoda. Finansijsku podršku u pokretanju platforme je pružilo Žensko udruženje kolubarskog okruga, a oni će takođe rad nove platforme pomagati logistički i na svaki drugi način u narednih mesec dana. Kupci svoje proizvode više neće kupovati na sajtu ŽUKO, nego preko platforme www.zenskapijaca.rs koja počinje zvanično da radi od ponedeljka. Poljoprivrednice su napravile sjajan tim koji će, vođen novom predsednicom Ivanom Topalović, sasvim sigurno moći da se izbori sa svim izazovima koji ih čekaju u narednom periodu.”\nŽenska pijaca je bogata i raznovrsna, sadrži više kategorija proizvoda: brašno i proizvodi od brašna, jaja, meso i proizvodi od mesa, med i pčelinji proizvodi, organski proizvodi, povrće i rasad, mlečni proizvodi, prerađevine od voća i povrća, domaća zimnica – ajvar i turšija, domaći džem i slatko, domaći sokovi, likeri i vina, začinsko, lekovito bilje, seoski turizam, cveće, sušeno voće, začinsko, lekovito bilje, voće i sadnice, žitarice, čak i proizvodi od drveta…\nVeb-prodavnica je vlasništvo udruženja Poljoprivrednice Kolubarskog Okruga. Njeno pokretanje je podržano od strane Ženskog udruženja kolubarskog okruga.\n“Kupujući na platformi direktno podržavate male proizvođačice sa teritorije Kolubarskog okruga. Dragi prijatelji poljoprivrednica i ljubitelji dobre hrane i pića, očekujemo vas na linku https://zenskapijaca.rs/”- poručuju preduzimljive poljoprivrednice.\nPodsećanja radi, onlajn pijaca je nastala u okviru projekta “Ekonomsko osnaživanje žena u poljoprivredi“ uz podršku Agencije Ujedinjenih nacija za rodnu ravnopravnost i osnaživanje žena u Srbiji (UN Women Srbija) i finansijsku pomoć Evropske unije.\nO tome, kroz šta su sve prošle poljoprivrednice u traženju najboljeg modaliteta za funkcionisanje svoje online pijace, možete saznati više u tekstu od 17. juna na linku:


Nema priznanja krivice za ubistvo Roganovića, potjernica za Krstom Vujićem - CdM\nU Specijalnom državnom tužilaštvu juče je opet saslušan Novljanin Miloš Đuričković, koji je uhapšen zbog sumnje da je umiješan u ubistvo sugrađanina Šćepana Roganovića.\nAdvokat Dejan Dragović kazao je za Dan da njegov branjenik nije saslušan zbog sporazuma o priznanju krivice i da o tome nema govora.\nOn je dodao da ne može ništa više da kaže zbog postupka, pa ni to zbog čega je njegov branjenik juče saslušavan.\nPrema nezvaničnim informacijama Dana, motiv za ubistvo Šćepana Roganovića, koji je likvidiran 13. februara kod Kanli kule u Herceg Novom, krije se u poslovima kojima se bavio.\nOn je, po nezvaničnim informacijama kojima raspolaže Dan, na više lokacija u Herceg Novom izgradio stambeno-poslovne objekte, a policija provjerava da li su određene poslovne situacije bile razlog za njegovo ubistvo.\nPrema saznanjima Dana, ranije su privedene tri osobe za koje se sumnja da imaju veze sa ubistvom Roganovića.\nInspektori vjeruju da iza ubistva stoji kriminalna grupa iz Herceg Novog.\nKako nedavno objavio, policija je ispitala i ko je na jednom crnogorskom portalu postavio sporne komentare ispod teksta o ubistvu Roganovića.\nPolicija je raspisala lokalnu potjernicu za Novljaninom Krstom Vujićem, koji se, prema nezvaničnim informacijama, sumnjiči za naručivanje ubistva sugrađanina Šćepana Roganovića, saznaje Dan iz policijskih izvora.\nVujić je odranije poznat policiji. On je triput bio meta napada, ali je uspio da izbjegne smrt.\nU junu 2018. godine hercegnovska policija ga je uhapsila zbog nedozvoljenog držanja oružja i eksplozivnih materija.\nKako je tada saopšteno iz Uprave policije, on se 1. juna, u stanu u Ulici Sava Bajkovića, ranio u desnu ruku prilikom rukovanja pištoljem za koji nije imao dozvolu\nTagsHerceg Novi Miloš Đuričković prizanje Šćepan Roganović ubistvo\nPa kako je ubistvo rijeseno ako se krece od pretpostavke nevinosti,a sudjenja jos bilo nije?ovo je strasno sa kakvim manipulacijama se bavite!


RTCG - Radio Televizija Crne Gore - Nacionalni javni servis :: Svijet :: NATO: Porazili smo talibane\nRASTE BROJ NAPADA 25. 04. 2013. 10:45 >> 10:44 0\nRASTE BROJ NAPADA\nNATO: Porazili smo talibane\nZvaničnici NATO-a su izjavili da je rat protiv talibana dobijen, uprkos informacijama o porastu napada na koalicione snage ove godine.\n"Dok brojni izazovi ostaju, postoje neke osnovne činjenice koje ističu bolju bezbednost širom zemlje", izjavio je komandant misije ISAF u okviru NATO Jozef Dunford, prenosi AFP.\nOn je dodao da danas osam miliona djece pohađa školsku nastavu, od toga 40 odsto djevojčica, dok je tokom vladavine talibana od 1996. do 2001. broj učenika bio osam puta manji, a djevojčica u školama nije ni bilo.\nU 2002. godini svaki deseti Avganistanac je imao pristup osnovnoj zdravstvenoj njezi, dok danas 85 odsto njih može da dođe do zdravstvenih usluga u roku od sat vremena.\n"Tokom talibanske vlasti, bilo je samo 10.000 telefonskih linija, a danas preko 17 milona ljudi koristi mobilne telefone", rekao je Dunford.\nOd januara do marta napadi pobunjenika su porasli za 47 odsto, u poređenu sa istim periodom prethodne godine.\nISAF misija, u kojoj učestvuje 100 000 vojnika, među kojima su i vojnici Crne Gore, završava se krajem 2014. Tada bi avganistanske snage bezbjednosti trebale da održavaju same mir u zemlji. Mnogli analitičari predviđaju kolaps vlade zbog korupcije, nedovoljne obučenosti i motivacije avganistanskih trupa.


Brexit je nova šansa za Putina\n06/07/2016 | 12:35\nPredsednik Rusije Vladimir Putin ostao je ravnodušan posle odluke Velike Britanije da napusti EU, ali i dalje značajno profitira od toga, navela je agencija Asošijejtid pres (AP).\nČinjenica da Britaniju čeka dug i naporan proces razlaza sa EU i uticaj SAD na spoljnu politiku Unije idu u prilog zemljama naklonjenim Rusiji i njihovim naporima da ojačaju odnose sa Moskvom preko ukrajinske krize, navodi agencija.\nPutin može da se nada novim mogućnostima za povećanje uticaja Rusije u Evropi, jer je ishod referenduma u Velikoj Britaniji ohrabrio evroskeptične stranke širom EU, a rastuća ekonomska i politička neizvesnost dodatno će ojačati njihovu poziciju.\nIako finansijski potresi koje je izazvao izlazak Britanije iz EU mogu povećati rizike za rusku privredu preko cena nafte i stanja na berzama, moguća politička korist za Moskvu odložiće ekonomsku štetu.\n“Sa ruske tačke gledišta, izlazak Britanije iz EU doprinosi ozdravljenju Evrope i olakšava Rusiji saradnju sa njom”, ocenio je analitičar Karnegi centra u Moskvi Aleksandar Baunov.\nEU je sledila SAD u kažnjavanju Moskve zbog ukrajinske krize ekonomskim sankcijama, koje su Rusiji ograničile pristup globalnom finansijskom tržištu i blokirale transfer energetskih i vojnih tehnologija, dok je Moskva uzvratila zabranom uvoza hrane sa Zapada i time zadala udarac mnogim zemljama Unije.\nEvropski lideri doneli su odluku o produženju sankcija Moskvi do februara sledeće godine, što je izazvalo nestrpljenje pojedinih članica EU, Italije, Grčke, Mađarske i Slovačke.\nTe zemlje suočile su se sa snažnim otporom baltičkih država, Poljske i Velike Britanije, koje insistiraju na održanju sankcija, ali izlazak Britanije iz EU mogao bi da oslabi tabor zagovornika embarga.\n“Velika Britanija se snažno zalaže za sankcije, ali taj kurs bi mogao da oslabi zbog aktuelne situacije u Londonu”, navodi ekspert konsultantske kompanije Makro advajzori (Macro Advisory) Kris Vifer.\nVašington i Brisel uslovili su ublažavanje sankcija punom primenom sporazuma o prekidu vatre u Ukrajini, zaključenog u Minsku prošle godine.\nTaj sporazum, koji su inicirale Francuska i Nemačka, obavezuje Ukrajinu na priznavanje šire autonomije pobunjenicima na istoku zemlje i njihovu amnestiju, čemu se ukrajinski nacionalisti oštro protive.\nKijev je optužio Moskvu za nepoštovanje obaveze povlačenja trupa sa istoka Ukrajine, što je Kremlj demantovao.\nPutin je ranije izjavio da Rusija ne bi trebalo bude jedina odgovorna za primenu Sporazuma iz Minska, sa čim su se saglasili pojedini evropski lideri, među kojima i italijanski premijer Mateo Renci, koji je na ekonomskom forumu u Rusiji prošlog meseca rekao da Ukrajina mora ispuniti svoj deo dogovora.\nPrema Viferovim rečima, i nemačka kancelarka Angela Merkel suočiće se sa pritiscima svoje vlade i nekih članica EU da sankcije budu ukinute.\nIako Putin nije javno pokazao zadovoljstvo zbog izlaska Velike Britanije iz EU, njegova prošlonedeljna poseta Finskoj pokazala je da ruski predsednik veruje da mu to može doneti korist. Na pitanje šta Finska može da učini kako bi poboljšala trgovinu sa Rusijom uprkos sankcijama, Putin je odgovorio: “Idite u London, tamo će vam reći šta da uradite”.\nPrema oceni Baunova, Brexit je za Moskvu korak ka ostvarenju dugogodišnjeg sna o razvoju odvojenih odnosa sa velikim evropskim zemljama.\nbrexit/ekonomija/evropska unija/rusija/svet/vladimir putin\nNovosti: Mali uskoro podnosi ostavku\nMesi zbog utaje poreza osuđen na 21 mesec, ali neće morati u zatvor\n08/04/2021 | 22:54\nNemci pregovaraju o “Sputnjiku V”, možda pokrenu i proizvodnju


IRF - Predstavnici IRF-a i Ministarstva ekonomije prisustvovali svečanom otvaranju MOS-a (Međunarodni sajam obrta i preduzetništva) u Celju\n12.09.2017. god., Podgorica\nPredstavnici IRF-a i Ministarstva ekonomije prisustvovali svečanom otvaranju MOS-a (Međunarodni sajam obrta i preduzetništva) u Celju\nOd 12-og do 17-og septembra, na celjskom sajmištu u Sloveniji, održaće se 50. MOS (Međunarodni sajam obrta i preduzetništva) - najveći poslovni događaj u tom dijelu Evrope, koji svake godine udruži više od 1000 izlagača, kao i više od 125.000 posjetilaca, sa ciljem da se privrednici – izlagači predstave sa svojom ponudom i uslugama i na taj način umreže i ostvare poslovne kontakte van granica svoje države.\nNa pomenutom sajmu ove godine će se, pored Slovenije, Hrvatske, BIH, Makedonije i Srbije, predstaviti i Crna Gora sa svojom ponudom, gdje će 30 crnogorskih privrednika iz različitih djelatnosti i poslovanja, koji su ujedno i reprezentativni klijenti IRF-a, imati mogućnost da predstave svoje proizvode i usluge, razmjene iskustva sa zemljama iz regiona i iskoriste priliku za sticanje novih poslovnih prilika u inostranstvu.\nPored crnogorskih izlagača, na 50-om jubilarnom celjskom sajmu, danas su svečanom otvaranju prisustvovali predsjednik Odbora direktora IRF-a, dr Zoran Vukčević i ministarka ekonomije, Dragica Sekulić, i tom prilikom sa svojim saradnicima obišli i izlagače iz drugih zemalja.\nOvom prilikom predsjednik Odbora direktora IRF-a, dr Zoran Vukčević je izjavio dauorganizaciji Ministarstva ekonomije i Investiciono-razvojnog fonda, Crna Gora ucestvuje na Celjskom sajmu i to je šansa za trideset crnogorskih preduzetnika da steknu neka nova iskustva, prije svega sa preduzetnicima iz Evropske Unije, i da se upoznaju sa standardima koji se moraju poštovati kada Crna Gora bude u Evropskoj Uniji. Isto tako, naglasio je, crnogorski preduzetnici će imati šansu da uspostave direktan kontakt sa preduzetnicima iz regiona, ali i iz Italije, Njemačke, Mađarske, Kine i da na taj nacin budu u prilici da prošire svoja tržišta.\nPored navedenog, g-din Vukčević je istakao da je dodatno Celjski sajam prilika da se promoviše Crna Gora i u onim poslovnim oblastima koja predstavljaju prioritet razvoja - turizam, proizvodnja zdrave hrane, drvoprerada i potencijal za energetski razvoj.\nNakon svečanog otvaranja Sajma, crnogorski štand i delegaciju Crne Gore obišao je i pozdravio predsjednik Vlade Republike Slovenije, dr Miro Cerar.


Vučić i Šreder o geopolitici i bombardovanju Srbije - Radio televizija Pančevo\n23. maja 2019. 24. maja 2019. 0516\nVodeći svetski inovatori, naučnici, biznis lideri i umetnici, koji na inspirativan način predstavljaju ideje novog doba, okupili se u Beogradu na prestižnoj WORLD.MINDS konferenciji, na kojojje, pored ostalih, govorio predsednik Srbije Aleksandar Vučić i bivši nemački kancelar Gerhard Šreder.\n„Bilo bi lako da kritikujem Šredera i da kažem da je to bila loša odluka. Mnogo civila je poginulo u NATO bombardovanju, nedužnih ljudi. Moramo da oprostimo, ne možemo da zaboravimo, ali moramo da nastavimo. Moramo da kreiramo ekonomski uspešnu zemlju. Želimo svi da vidimo napredak, a i vi Mark znate da brojke pokazuju da ekonomski odlicno napredujemo“, kazao je srpski predsednik, prenosi Blic.\nNa pitanje za bivšeg nemačkog kancelara da je prošlo 20 godina od NATO bombardovanja i šta ih je navelo na tu akciju protiv Srbije, Šreder je rekao da je to bilo vrlo emitivna odluka.“Prvo je bila doneta odluka povodom Iraka, morali smo da odlučimo da li učestvovati, ili ne. Druga teška odluka je bila to što smo morali da se prihvatimo intervencije u Avganistanu. Zajedno sa NATO partnerima smo morali da odlučimo o napadu na Srbiju. To je bila veoma emotivna odluka, ali morali smo da odlučimo da učestvujemo u bombardovanju nakon razmatranja cele situacije na Kosovu“, rekao je Šreder.\nDobeli je najavljujući ovaj razgovor rekao da učestvuju „tri geopolitička mastermajnda“ – Vučića, Šredera i direktor Ringiera Marka Valder.Organizator konferencije WORLD MINDS je rekao da ne treba zaboraviti da su pre 20 godina Beograd i Srbija bombardovani i da je to imalo veliki uticaj na zemlju.Takođe, zemlja se nalazi između Istoka i Zapada i da je zato jako teško njom upravljati, dodao je on.“Ali, srpska vlada je stupila u kontakt sa nama i mi smo se zaljubili u Srbiju i Beograd“, rekao je Dobeli najavljujući razgovor o geopolitici, uz jedan zabavan klip.\nPredsednik Srbije Aleksandar Vučić rekao je na konferenciji WORLD MINDS gde je razgovarao sa bivšim nemačkim kancelarom Gerhardom Šrederom o aktuelnim geopolitičkim pitanjima, da naša zemlja dobro sarađuje sa Rusijom i da želi da naša zemlja obezbedi dovoljno gasa za svoje građane.\n„Imamo odlične kontakte i dobro sarađujemo. Kada sarađujemo s Rusijom, naš interes je da imamo gasovod, da imamo dovoljno gasa za naše gradane, jer kako ćemo drugačije kada se “zavrne slavina“ preko Ukrajine“, rekao je srpski predsednik, prenosi Blic.\nŠreder je rekao da je Rusija svakako dobar partner.“Istorijski postoje veoma pozitivne veze izmedu Srbije i Rusije, ako pogledamo SAD, oni imaju svoju agendu i trenutno su se okrenuli Kini. Rusija je svakako dobar partner, kada je reč o gasovodu i svemu ostalom“, rekao je Šreder.\n„World minds“ prilika da se predstave rezultati Srbije\nPredsednik Aleksandar Vučić zahvalio je organizatorima prestižne konferencije „World Minds“ što se takav skup održava u Beogradu, što je prilika da se govori o rezultatima i planovima Srbije, koja je, ističe, na dobrom putu.\n„Beograd je danas domaćin simpozijumu „World Minds“, na kojem učestvuju neki od najvećih svetskih umova današnjice. Hvala što ste doveli WorldMinds u našu zemlju, naš grad i hvala na mogućnosti da govorimo o našim rezultatima i planovima.\nMoramo da izgradimo ekonomski stabilnu zemlju, moramo da mislimo o našoj budućnosti. Srbija je danas na dobrom putu i učinicemo sve da sačuvamo stabilnost“, naveo je Vučić na svom instagram nalogu „budućnostsrbijeav“ uz fotografije sa skupa.\nPredsednik Vučić razgovarao je sa bivšim nemačkim kancelarom Gerhardom Šrederom na panelu „Geopolitička pitanja“, u okviru simpozijuma „World Minds“.Takođe, objavio je i kratak video snimak, sa početka tog panela i propratio tekstom.“Moramo da oprostimo, ne možemo da zaboravimo“, što je rekao bivšem nemačkom kancelaru tokom razgovara o bombardovanju Srbije.\nInače, zvanični program je počeo emitovanjem kratkog animiranog filma Ma“agalim, nakon čega je osnivač organizacije „World minds“ Dobeli pozdravio publiku na srpskom. Zahvalio je na gostoprimstvu, uz opasku da je „toliko srpskog naučio za sada“ i zaslužio aplauz prisutnih.\nSrbija je prva zemlja na svetu, pored Švajcarske, u kojoj se održava ovaj značajan simpozijum, koji okuplja najveće mislioce sveta.\nOva švajcarska organizacija redovno organizuje svoje skupove svakog decembra u Cirihu.WORLD.MINDS zajednicu čini više od 1.000 visokorangiranih pojedinaca, među kojima su nobelovci, državnici, naučnici, profesori univerziteta, ambasadori, pisci, koji su dali značajan doprinos nauci, umetnosti i biznisu.\nNa skupu u Beogradu, inače, učestvuju i dobitnik Nobelove nagrade za hemiju Kurt Vitrih, tehnološki pionir i jedan od govornika na TED konferencijama Tom Vudžek, Oš Agabi, stručnjak za neurotehnologiju i izvršni direktor kompanije „Koniku“…\nPrvi beogradski „World Minds“ simpozijum juče je najavljen performansom britanskog inovatora Ričarda Brauninga, koji je leteo iznad Ade Ciganlije u mlaznom odelu poput Ajronmena.\nMinistar Vulin u Pančevu uoči pravoslavne Nove godine


Crna Gora izrađuje strategiju širokopojasnog pristupa Internetu Crna Gora izrađuje strategiju širokopojasnog pristupa Internetu – Personal magazin\nCrna Gora izrađuje strategiju širokopojasnog pristupa Internetu\nGlavni cilj ove strategije je smanjivanje zaostatka za prosečnim stepenom korišćenja širokopojasnog pristupa u zemljama Evropske unije. Crnogorska Vlada izradiće tokom ove godine strategiju širokopojasnog pristupa Internetu, kojom treba da ubrza razvoj ovog segmenta po uzoru na zemlje Evropske unije – saznaje list Republika. Glavni cilj ove strategije je smanjivanje zaostatka za prosečnim stepenom korišćenja širokopojasnog pristupa u zemljama Evropske unije, čime bi se stvorila kvalitetna osnova za razvoj informacionog društva u Crnoj Gori.\nStrategija, uz Zakon o elektronskim komunikacijama, treba da bude osnov daljeg razvoja tržišta telekomunikacija, koje trenutno stvara devet odsto društvenog proizvoda.\nProgramom “eEurope 2005” sve zemlje članice EU bile su obavezne da donesu nacionalne strategije širokopojasnog internet pristupa, sa ciljem ubrzavanja razvoja širokopojasnih mreža, te istovremeno podsticanja korišćenja tih mreža, prvenstveno putem novih internet usluga za domaćinstva i mala i srednja preduzeća.\nU Vladi Crne Gore ocjenjuju da će “uvođenje novog operatera i dodela licenci za pružanje širokopojasnih usluga, omogućiti dalju liberalizaciju sektora telekomunikacija.” Podsticanje konkurencije je dovelo do uvođenja “modernih” usluga kao što su IPTV, WiMAX i sl.\n– Internet dostupnost je u Crnoj Gori je trenutno na stopi od više od 29 odsto i imajući u vidu da je prema podacima od prošle godine u istom periodu iznosila tri puta manje, potvrđuje se činjenica da je liberalizacija tržišta uticala na širenje tržišta i u tom smislu – tvrdi se u ekonomskom programu Vlade.\nU Crnoj Gori ima trenutno pet Internet servis provajrdera, i očekuje se da će se ovaj broj vrlo brzo povećati, sa obzirom na to da je Crnoj Gori u oktobru 2007. godini delegiran novi (ccTLD) country code Top Level domen „.me“ i da je izabran partner za valorizaciju domena.\nCrna Gora izrađuje strategiju širokopojasnog pristupa Internetu was last modified: March 5th, 2008 by Redakcija\nPartnerstvo kompanije Infostud i korporacije Daily Mail and General Trust\nDodeljeni sertifikati polaznicama F_email projekta


Tiodorović: Ovo je veliki udar na Niš\nPočetak/Virus Korona/Tiodorović: Ovo je veliki udar na Niš\nVioleta Milićević 13. aprila 2020.\nProf. dr Branislav Tiodorović, epidemiolog; Foto: printscreen\nEpidemiolog Branislav Tiodorović rekao je na konferenciji za novinare da je novi deo Kliničkog centra oformljen i on će sada moći da funkcioniše kao COVID bolnica.\n„Imamo na raspolaganju još 460 postelja i u ovoj fazi ćemo sigurno moći da izvršimo tu veliku obavezu ka jugoistoku Srbije, odnosno da zbrinemo sve kojima je neophodna zdravstvena pomoć“, kazao je Tiodorović.\nOn je istakao i da je od velike pomoći i to što je i jedan deo leskovačke bolnice pripremljen za zaražene koronavirusom. Ona će do kraja nedelje biti potpuno spremna i kadrovski da može da prihvati pacijente sa juga Srbije.\nVeliki broj pacijenata iz Gerontološkog centra predstavlja veliki udar na Niš.\n„Za sada je njihovo stanje takvo da možemo da kažemo da većina ima laku kliničku sliku, ali ipak su to stari ljudi, hronični bolesnici, sa velikim komorbilitietom. Sada je bitka za njihove živote, za to da smanjimo svaki rizik koliko god možemo da rezultat ne bude najstrašniji“, ocenio je Tiodorović.\nOn je pozvao sve one koji vode ovakve ili slične ustanove, da shvate da ne treba biti emotivan u situaciji kada treba da sprovodite mere kojima ćemo da smanjimo mogućnost zaražavanja.\n„Nisu oni koji su posećivali ovaj dom učinili svojim roditeljima i svojim prijateljima dobro. Sada vidimo šta su rodbina i najrođeniji učinili u domu za najstarije insistirajući da ih posete, a mnogi od njih su došli iz inostranstva i na taj način ugrozili živote i svojih najmilijih, ali i velikog broja drugih ljudi, koji su zajedno sa njihovim majkama, očevima, braćama i sestrama bili smešteni u Gerontološkom centru u Nišu“, čulo se na konferenciji.\nTiodorović je odgovarajući na pitanja novinara, koja se odnose na rad privremenih bolnica i primedbe pacijenata da su prepušteni sami sebi i da ih ne posećuju medicinski radnici rekao da on takvu informaciju nema.\n„Rad privremenih bolnica je u organizaciji posebne službe. Zdravstvene usluge obezbeđuju osim zaposlenih u Kliničkom centru i medicinski radnici Doma zdravljaa, Zavod za zdravstvenu zaštitu radnika, kao i Zavoda za zaštitu zdravlja „Železničar“. Sve kapacitete primarne zdravstvene zaštite uključili smo da pomognu“, istakao je Tiodorović i dodao da je to moglo da se dogodi recimo prilikom samog otvaranja recimo Studentskog doma, ali se to u roku od pola sata rešavalo.\nRekao je i da je taj dom napunjen prilično tako da se u Nišu već razmišlja na dodatne objekte za smeštaj pacijenata.\n13. aprila 2020. u 17:32\nJeste veliki udar za Nis jer vam je organizacija nula. I sada kada se je to desilo Vi niste organizovani nego Su vam stari ljudi koje ste smestili u Urgentni centar gladni i zedni a pri tom su hronicni bolesnici , dijabeticari itd.\nMoj tata je tamo i kaze da nema ni jednog zdravstvenog radnika okolo. Nema koga da pita ni za hranu ni da kaze da mu je lose jer nije jeo od jutros.\nZbog vase NE organizacije desice se i gore od corone !!!\n14. aprila 2020. u 01:17\n14. aprila 2020. u 04:38\nBravo!Pa vala su se smucili i Bogu i ljudima!Sve same laži,uveli ste ljude u psihozu plaseci se za svoje fotelje…sistem je pukao!Promene su neophodne!Treba da se razjasni gde su pare koje je poslala Nemacka prosle godine za ovaj sistem koji sada puca!?


AMD Predstavlja 6-tu Generaciju A-Serije Procesora\nJun 3, 2015 AMD, Carizzo\nAMD je danas predstavo svoju 6-tu Generaciju A-Serije procesora, prve na svetu Akcelerisane Procesorske Jedinice (APU) visokih performansi sa Sistem-na-Čipu (SoC) dizajnom. Prethodno poznat pod kodnim nazivom „Carizzo“, AMD A-Serije Procesor 6-te Generacije koristi sve prednosti AMD-ove procesorske i grafičke Intelektualne Svojine koja omogućava pružanje izuzetnog i do sada ne ostvarivog korisničkog iskustva.\n6-ta Generacija AMD A-Serije Procesora je najsvestranija do sada proizvedena generacija procesora za notbuk računare, stvorena da bude uspešna kako u današnjim tako i u budućim korisničkim i poslovnim aplikacijama, i pruži vrhunsku striming zabavu, nenadmašno glatko onlajn igranje, i inovativna računarska iskustva, sa celodnevnim trajanjem baterije.\nPrva na svetu Akcelerisana Procesorska Jedinica visokih-performansi u SoC dizajnu je prva koja donosi veliki broj novih tehnologija: prvu na svetu na notbuk računarima donosi podršku hardverskoj akceleraciji dekodiranja „High Efficiency Video Coding“ (HEVC) standarda, prvi dizajn kompatibilan sa Heterogenom Sistemskom Arhitekturom (HSA) 1.0, i prvi ARM® TrustZone®-kompatibilan APU visokih performansi. Novi procesor poseduje i do 12 Računarskih Jezgara – 4 CPU + 8 GPU* – baziranih na AMD “Excavator” jezgrima i trećoj generaciji višestruko nagrađivane AMD „Graphics Core Next“ (GCN) arhitekture. Rezultat su revolucionarni procesori koji omogućavaju više od dva puta duže trajanje baterije nego njihovi prethodnici, i do 2x više igračke performanse nego njihovi konkurenti, inovativno računarsko iskustvo omogućeno putem HSA arhitekture, i vrhunsko Microsoft® Windows® 10 iskustvo sa podrškom za DirectX® 12, sve to omogućava pružanje izuzetnog korisničkog iskustva.\n„Notbuk računari ostaju idealan i svestran uređaj u životima korisnika – jedan uređaj koji je sposoban da obavlja sve poslove i to da ih obavlja odlično, današnji korisnik ne bi trebao da plaća ekstra da bi uživao u visokom kvalitetu strimovanog videa, i superiornom onlajn igračkom iskustvu, stubovima modernog računarskog iskustva,“ kaže Met Skiner (Matt Skynner), korporativni potpredsednik i generalni menadžer, Proizvoda u AMD-u. „To se od danas menja sa 6-tom Generacijom AMD A-Serije APU procesora, dizajniranih da pruže do sada neviđeno izuzetno iskustvo za mejnstrim notbuk računare, istinski čineći inovacije dostupne svima. Naši partneri planiraju da našu 6-tu Generaciju APU procesora predstave u danas najinovativnijim notbuk računarskim platformama, i pokažu pun potencijal APU-ovih sposobnosti.”\n„AMD i Microsoft nastavljaju sa inovacijama na polju personalnih računara kroz unapređenja sa Windows® 10 operativnom sistemom i DirectX® 12, i današnjim predstavljanjem 6-te Generacije AMD A-Serije procesora,“ kaže Roan Sons (Roanne Sones), generalni menadžer, Grupe za Operativne Sisteme, Microsoft Corp. „Kupci će uživati u najprivlačnijim sposobnostima Windows® 10 operativnog sistema, koji omogućava sjajno notbuk računarsko iskustvo.”\nLenovo na globalnoj konferenciji Tech World\nDžim Anderson u kompaniji AMD


Tablice - Blic Online\nLajčak uveren da će naći trajno rešenje za tablice: Ekspertske delegacije Kosova i Srbije uključile su se u detaljnu diskusiju\nSpecijalni izaslanik Evropske unije za dijalog Beograd i Prištine Miroslav Lajčak poručio je da je uveren da će Beograd i Priština naći trajno rešenje za registraske tablice.\nPosle tenzije oko registarskih tablica i izlaska specijalnih jedinica ROSU na administrativne prelaze Jarinje i Brnjak, među građanima severnog dela Kosovske Mitrovice i dalje postoji osećaj nelagodnosti i razmišlja se kakav može biti sledeći potez Prištine, izjavio je danas gradonačelnik Severne Mitrovice Milan Radojević.\nKosovska policija će od danas kažnjavati sve vozače koji ne sprovedu odluku o stavljanju nalepnica na tablice koje izdaje Srbija, prenela je "Gazeta ekspres".\nVisoki predstavnik EU za spoljnu politiku i bezbednost Žozep Borelj izjavio je danas da je sa premijerom privremenih prištinskih institucija Aljbinom Kurtijom razgovarao na Brdu kod Kranja o prošlonedeljnom sporazumu Beograda i Prištine o tablicama.\nVigemark: Sporazum Beograda i Prištine o registarskim tablicama funkcioniše\nŠef Misije Euleksa na KiM Lars-Gunar Vigemark ocenio je da se sporazum Beograda i Prištine o registarskim tablicama primenjuje i da novi sistem funkcioniše.\nSvako ko bude hteo kolima ili drugim prevoznim sredstvom uđe na Kosovo, ili da sa Kosova pređe u Srbiju, moraće da nalepi nalepnicu na registarske tablice, a ovaj režim počeo je da se primenjuje jutros u 8 ujutru.\nLars Gunar potvrdio: Euleks od sutra prati primenu sporazuma o tablicama\nŠef Misije EU za vladavinu prava na Kosovu i Metohiji Lars Gunar Vigemark saopštio je danas da je situacija na severu pokrajine stabilna i da će Euleks od sutra pratiti primenu sporazuma iz Brisela.\nBisljimi: Ako Srbija ne poštuje sporazum, intervenisaćemo\nFon Kramon: Sporazum dokaz šta može da se postigne kada se pregovara\nIzvestilac Evropskog parlamenta za Kosovo Viola fon Kramon izjavila je danas da sporazum postignut u Briselu pokazuje koliko može da se postigne kada i Beograd i Priština pregovaraju i žele sporazum.\n"Imamo dogovor", napisao je upravo Miroslav Lajčak, specijalni izaslanik EU za dijalog Beograda i Prištine.\nSvi smo veoma zabrinuti zbog velike krize na Kosovu i Metohiji, ali sam duboko uverena da je moguće da dođe do deeskalacije i da se ponađe održivo rešenje, kaže predsednica Evropske komisije Ursula fon der Lajen, koja boravi u Srbiji.


"Najkraći dan" – proslava Svetskog dana kratkog filma u 11 gradova u Srbiji | CityMagazine\n21. dec 2014, 11.00 do 23:30\nDom omladine Beograda/Kulturni centar Beograda\nNajbolji filmovi održanog konkursa na temu najkraćeg dana u godini biće prikazani u Domu omladine Beograda u okviru manifestacije “Najkraći dan“, a pobednika, koga će odabrati publika, očekuje nagrada fotoaparat Canon IXUS 135. “Filmkultura“ poziva ljubitelje filma da dođu tog dana i podrže film koji im se najviše dopada. Za ovaj događaj izrađen je merač aplauza koji će na osnovu broja decibela presuditi kome će biti uručena vredna nagrada.\nPored Beograda (Dom omladine Beograda, Dvorana kulturnog centra Beograda), ovogodišnji “Najkraći dan” biće održan u još deset gradova širom Srbije – Šabac, Arilje, Gornji Milanovac, Novi Sad, Vrnjačka Banja, Leskovac, Niš, Negotin, Smederevo, Pančevo.\nViše o manifestaciji „Najkraći dan“ možete saznati ovde, a o organizaciji Filmkultura ovde.\n9. decembar 2014. 6. Međunarodni festival LGBT filma „Merlinka“ u Domu omladine filmkultura


“Kada bi se Haradinaj nešto pitao, Srbije ne bi ni bilo” – BiGportal.ba\n“Kada bi se Haradinaj nešto pitao, Srbije ne bi ni bilo”\nMinistar Aleksandar Vulin izjavio je da se kosovski premijer Ramuš Haradinaj ništa ne pita u vezi s pregovorima Beograda i Prištine i da se s njim ne pegovara.\n“Kada bi se Ramuš Haradinaj nešto pitao, onda Srbije ne bi ni bilo, ali pošto se ne pita, i s njim se ne pregovara, biće onako kako se budu dogovorili naši pregovarači i kako budu prihvatili građani Srbije”, rekao je Vulin povodom Haradinajeve izjave da će sporazuma sa Srbijom biti ako Srbija prizna Kosovo i ako opštine Preševo, Bujanovac i Medveđa sa juga centralne Srbije, budu pripojeni Kosovu.\nKako prenosi Ministarstvo odbrane, on je naglasio da je predsednik Srbije Aleksandar Vučić čovek koji je pokazao da je u stanju da se izbori za interese Srbije i srpskog naroda i tamo gde se mislilo da nema nikakve nade.\nVučić je isto tako “i čovek koji se ne zaklanja ni iza koga, koji će vrlo jasno i glasno reći kada nešto bude bilo blizu dogovora i kada nešto, ako bude bilo blizu dogovora, da se stavi pred lice čitave nacije i da se svako od nas izjasni o tome, o rezultatima razgovora i pregovora”, dodao je ministar.\nOn je ocenio i “nekažnjeni terorista kao što je Haradinaj ne može ništa drugo ni da kaže, nego da pokuša da pokvari sporazum, da ga osujeti, jer ako bude osujećen i pokvaren sporazum, ako bude zadržan status kvo, Haradinaj će biti na slobodi”.\n“Ako sporazum bude bio postignut i ako budemo mogli da kažemo da možemo da idemo dalje, onda će funkcionisati Sud za ratne zločine OVK-a i sve ono što Haradinaj i njemu slični pokušavaju da izbegnu”, poručio je ministar Vulin, dodaje se u saopštenju.


U nedelju 5. avgusta u Crkvi svetog Marka u Beogradu i u još nekoliko mesta u Srbiji biće služen pomen žrtvama hrvatsko-vojne operacije "Oluja", saopštio je Komesarijat za izbeglice i migracije Srbije. Prema podacima komesarijata, u operaciji "Oluja" 1995. godine iz svojih domova proterano je više od 200.000 krajiških Srba, a život je izgubilo ili se vodi kao nestalo više od 2.000 ljudi. Tim povodom medijima su se obratili i predstavnici Udruženja porodica nestalih i poginulih lica „Suza“.\nOd početka ratova na prostorima SFRJ 1991. godine, u Srbiji je utočište potražilo 610.000 Srba iz Hrvatske i BiH, od kojih danas status izbeglice ima još njih oko 18.000 iz Hrvatske. Iz Komesarijata ističu da iako je prošlo više od dve decenije, brojni pokušaji uspostavljanja klime poverenja u regionu nisu dali mnogo rezultata, a Hrvatska će 5. avgust slaviti kao dan pobede, dok će Srbi paliti sveće oplakujući žrtve i tugujući za izgubljenim domovima.\nU nedelju 5. avgusta u Crkvi svetog Marka u Beogradu i u još nekoliko mesta u Srbiji biće služen pomen žrtvama hrvatsko-vojne operacije "Oluja", saopštio je danas Komesarijat za izbeglice i migracije Srbije. Prema podacima komesarijata, u operaciji "Oluja" 1995. godine iz svojih domova proterano je više od 200.000 krajiških Srba, a život je izgubilo ili se vodi kao nestalo više od 2.000 ljudi. Sećanje na desetine kilometara dugu kolonu onih koji su u Srbiju stigli preko Bosne i Hercegovine i danas svedoči o jednom od najmasovnijih egzodusa u ovom podneblju.


Dodik nakon pretresa SIPA-a i saslušavanja u Tužilaštvu vidno uznemiren zaprijetio: RS će se organizovano braniti, a to znači da ćemo za mjesec dana imati zakone koji će regulisati pravosudni sistem\nLider SNSD-a smatra da trenutna politička situacija u BiH ne vodi nigdje, a za takvu situaciju krivi sve osim sebe.\nMilorad Dodik, lider SNSD-a i član Predsjedništva BiH održao je u zgradi Vlade RS-a konferenciju za medije na kojoj je kazao da su saslušanja u Tužilaštvu BiH u okviru predmeta “napad na ustavni poredak” dio organizovane harange iz političkog Sarajeva.\n-Po ustavu RS je jasno definisana i ima svoja prava, imamo politički motivisano ponašanje Suda i Tužilaštva BiH. Ovo je pokušaj da se sahrani RS, mi koji smo predmet njegovih progona govori o tome da je njihova namjera destabilizacija RS-a.\n-Imamo jeftiniju struju nego u Federaciji, manje opterećenje na plate nego u FBiH i zato iz mržnje koju političko Sarajevo ima poduzimaju se ove mjere. Želim da kažem da osnova za ovo nema, te da sve što smo činili, činili smo po Ustavu. Politički funkcioneri imaju imunitet, u ovom slučaju se radi o politički motivisanom progonu. Imamo jednu harangu koja se radi po nalozima iz Sarajeva, žao mi je što je opozicija u RS-u upletena u ovo, ali i oni u svojim izjavama precizno opterećuju RS, tvrdeći kako je to trebalo da se uradi ovako ili onako. Tako daju prostor za one koji od ovoga žele da naprave slučaj, kazao je Dodik, koji je vidno uznemireno govorio na konferenciji za medije, a kako to obično biva iz njegove uznemirenosti krenu “prijetnje”.\n-RS će se organizovano braniti, a to znači da ćemo u okviru mjesec dana imati zakone koji će regulisati pravosudni sistem. Zabranićemo njihovo djelovanje i rad i činićemo sve da se stvori neutralno i objektivno pravosuđe. Političko Sarajevo je izgubilo živce, napada se Srbija, Hrvatska, Slovenija, a sada i Mađarska. Napadnut je i komesar EU za proširenje. Sve će se ovo slomiti na BiH koja ima čovjeka koji se lažno predstavlja da je visoki predstavnik. U nedostatku autoriteta on ide i prijeti RS-u, ponavljao je Dodik već ranije poznate stavove.\n-Histerija je u Sarajevu, nema ko ne napada i Reis se drznuo da komentariše jednog političara (Viktora Orbana, op.a), a kada politčari napadaju vjerskog služenika onda smo mi ti koji kršimo neka moralna pravila. Drago mi je što RS može računati na 100 miliona eura Mađarske, Orban je čovjek koji ima viziju i koji je posvećen toj viziji. Pa čuli ste i hvalospjeve Bisere Turković u Shociju, a onda imate situaciju da se političari 12 mjeseci ranije odbiju susresti sa Lavrovim u Sarajevu, kazao je Dodik aludirajući da su članovi Predsjedništva BiH Željko Komšić i Šefik Džaferović odbili susret sa ruskim šefom diplomatije.\n-Političko Sarajevo se oslonilo na podršku voštanih političkih struktura okupljenih iz centara iz SAD-a i Evrope. Svijet nikada više nije bio podijeljen, BiH neće moći da spase tako što napadaju Orbana. Da se ne bi shvatilo da smo mi preplašeni i ja sam taj koji je spreman da ode u Tužilaštvo BiH, ako se sjećate tako je bilo i za referendum, kada smo prvo Željka Cvijanović i ja bili optuženi, podsjetio je Dodik.


Ljekarska komora reaguje: Poređenje sa Nemačkom, poricanje našeg teškog stanja | Kosova.info\nDom|Najnovije|Ljekarska komora reaguje: Poređenje sa Nemačkom, poricanje našeg teškog stanja\nLjekarska komora reaguje: Poređenje sa Nemačkom, poricanje našeg teškog stanja\nLekarska komora Kosova (LKK /OMK) reagovala je u subotu na izjavu prvog zamenika premijera Besnik Bisljimija, koji je u petak u izveštaju pred Skupštinskom komisijom za evropske integracije uporedio odlazak lekara sa Kosova sa odlaskom ljekara iz Njemačke.\nLKK je ocenio da je reći da lekari beže u Nemačku kao što oni iz Nemačke beže iz svoje zemlje, poricanje teškog hroničnog i akutnog stanja u kome domaći lekari rade.\n„Lekarska komora Kosova izražava razočaranje izjavama zamenika premijera Besnika Bisljimija, koji je na sastanku sa nadležnim Skupštinskim odborom uporedio domaće lekare sa nemačkim lekarima. Ovakvo poređenje, ako je realno u smislu razloga, bilo bi zahvalno prvenstveno za zdravstveni sistem Kosova. Međutim, u uslovima u kojima rade naši lekari, socijalnoj nesigurnosti sa kojom se svakodnevno susreću, raznim poteškoćama, uključujući i opasnost na radnom mestu, reći da isti migriraju u Nemačku zato što nemački lekari napuštaju Nemačku je „negiranje teških hronično i akutno stanje istovremeno”, navodi se u reagovanju.\nPrema LKK-u, Njemačka se zbog različitih društvenih faktora ne suočava sa kadrovskim deficitom samo u medicinskoj profesiji već iu drugim sektorima.\nLKK je takođe saopštio da se na Kosovu dešava egzodus lekara.\n„Ova eminentna okolnost poslednjih godina dovešće Kosovo u situaciju da se ne može zadovoljiti ni minimalni procenat lekara po glavi stanovnika. . I to se predstavlja kao anahrono sa situacijom u kojoj se nalazimo i gdje je trenutno preko 500 nezaposlenih ljekara, odnosno preko 12 odsto od ukupnog broja ljekara“, navodi se dalje u reagovanju.\nNa Međunarodni dan autizma: 100 asistenata za djecu biće osigurano godišnje tokom nastave


Predškolci posetili Uslužni centar\nPovodom obeležavanja Dečje nedelje, Predškolska ustanova „Vlada Obradović Kameni“ iz Pećinaca, sada već tradicionalno, organizovala je posetu predškolaca opštinskom Uslužnom centru. Najmlađi Pećinčani, zajedno sa svojim vaspitačima prošetali su danas do zgrade Opštine, gde se nalazi Uslužni centar, a dočekali su ih Zoran Vojkić, zamenik predsednika Opštine, Dragana Krstić, načelnica Opštinske uprave, kao i zaposleni u Uslužnom centru.\nDobrodošlicu malim predškolcima poželeo je zamenik predsednika Zoran Vojkić, koji je tom prilikom istakao da je Dečija nedelja lepa prilika da se najmlađi upoznaju sa ustanovom u koju će, svakako, u budućnosti dolaziti, a možda i raditi.\n„Ovaj dan je zamišljen sa ciljem da se malo bolje upoznamo, da vidite ko to sve brine o vama, osim vaših roditelja i vaspitača. Pećinačka lokalna samouprava se trudi na sve načine da vama prvenstveno bude dobro, da vam obezbedimo bezbrižno detinjstvo. Naš cilj je da svi vrtići budu funkcionalni, bezbedni, udobni i savremeni, kako biste vi i vaši vaspitači imali još bolje uslove za sticanje znanja i druženje“ – rekao je Vojkić.\nTokom posete Uslužnom centru, pećinački mališani su otpevali pripremljene pesmice zajedno sa vaspitačima, a nakon toga su se poslužili slatkišima i sokićima. Tako je završena poseta opštinskom Uslužnom centru još jedne generacije predškolaca, koji se sa svojom veselom grajom i radoznalim pogledima pripremaju za narednu godinu, kada polaze u prvi razred.


Naučnica iz Srbije dobitnica najvrednije nagrade Portugala za mlade naučnike - Društvo - Dnevni list Danas\nPočetna » Društvo » Naučnica iz Srbije dobitnica najvrednije nagrade Portugala za mlade naučnike\nNaučnica iz Srbije dobitnica najvrednije nagrade Portugala za mlade naučnike\nDanas Online22.01.2019. 16:07\nNajvredniju nagradu, koja se u Portugalu dodeljuje mladim naučnicima „IBM Portugal“, ove godine dobila je naučnica iz Srbije dr Marija Vranić, saopštilo je Ministarstvo prosvete.\nKako je navedeno, Marija je nagrađena za istraživanje koje opisuje interakcije lasera sa materijom u ekstremnim uslovima, na visokim energijama. Srpska naučnica je ovim otvorila vrata ne samo za fundamentalna istraživanja, već i za industrijske i medicinske potrebe.\nNaime, u ekstremnim uslovima moći će da se dobiju H-zraci ili gama-zraci, koji mogu da proizvedu „fotografije“ nalik rendgenskom snimku, ali sa mnogo boljom rezolucijom i kontrastom od rendgenskog snimka i to sve u tri dimenzije.\nNa osnovu stipendije Ministarstva nauke i tehnike u Portugalu, Marija je doktorske studije završila u Lisabonu, nakon čega je jedan period provela u Pragu na projektu čiji je cilj konstruisanje lasera deset puta veće snage od trenutno najmoćnijeg u svetu.\nMarija živi i radi u Lisabonu, u grupi za lasersku plazmu fakulteta „Instituto Superior Técnico“.\n„Marija je drugi dobitnik iz Srbije portugalske prestižne nagrade za mlade naučnike. Pre deset godina pobedio je dr Marko Beko, koji je redovni profesor i programski direktor na Univerzitetu Luzofona u Lisabonu. On je priznanje zaslužio za istraživanje i oblasti bežičnih komunikacija, MIMO tehnologije“, navodi se u saopštenju.\n„IBM Portugal“ već 28 godina nagrađuje naučne radove koji efikasno primenjuju algoritme ili kompjutere najnovije generacije za istraživanja u raznim oblastima nauke.\nO značaju priznanja koje se dodeljuje od 1990. govori činjenica da je na ceremoniji uručenja nagrade učestvovao i predsednik Portugala Marselo Rebelo de Soza.


DRUGI SAJAM ZA PENZIONERE U AULI NOVOSADSKOG SAJMA\nIzvor: PR Marketing\nSajam za penzionere, drugi po redu, odrzaće se 26. I 27. maja 2017. godine u Auli Novosadskog sajma. Ulaz je besplatan. Manifestacija pod sloganom „Za bezbriznu starost“ će u potpunosti biti posvecena najstarijim sugrađanima koji će na Sajmu moći da provere svoje zdravstveno stanje i saznaju tajne pravilne ishrane, da učestvuju u zabavnim radionicama i nagradnim igrama, osvoje vredne poklone i brojne popuste, saznaju i odaberu kako da ispune svoje slobodno vreme i zaborave usamljenost.\nNa Sajmu će se predstaviti veliki broj izlagača, predstavnici državnih i gradskih institucija, udruženja, medicinskih ustanova, domaće i strane kompanije koje pružaju usluge starijima i promovišu aktivno starenje na polju zdravlja, ishrane, rekreacije, druženja i zabave.\nPosetioci će oba dana, u petak od 10 – 18h i u subotu od 10 – 18 časova moći da uživaju u veoma raznovrsnoj ponudi i programu koji ih očekuje na Sajmu za penzionere. U okviru štandova izlagača, pored brojnih medicinskih, farmakoloških, prehrambenih i drugih proizvoda namenjenih starijim licima, biće organizovane i aktivnosti iz oblasti socijalne zaštite, pomoći i nege u kući, zdravlja, edukacije, volontiranja, zdrave ishrane, sporta, rekreacije i hobija, stvaralaštva, putovanja, osiguranja i bezbednosti, finansija, kao i pravne zaštite.\nCilj ove manifestacije je da penzioneri kvalitetno provedu slobodno vreme, da se zabave i druze, ucestvuju u raznim radionicama, koncertima, nagradnim igrama, kao i da na jednom mestu vide i probaju proizvode i usluge namenjene iskljucivo njima.\nSve penzionere zaista očekuje odlična zabava sa dosta iznenađenja i aktivnosti koji će obeležiti drugi Sajam za penzionere, a da sve izgleda tako lepo i organizovano pomogli su generalni sponzor Atomska banja i partner sajma JP Pošta Srbije.


Odbornici Novog Sada o budžetu za 2020. | TV KANAL 9 NOVI SAD\nNaslovna EMISIJE Odbornici Novog Sada o budžetu za 2020.\nVIDEO K9: Glavna tema rasprave današnje sednice Skupštine Novom Sada bila je, očekivano predlog budžeta grada za 2020. godinu.\nBudžet Novog Sada u narednoj godini planiran je u iznosu od oko 29 milijardi i130 miliona dinara od čega su 4 milijarde neutrošenih sredstava iz tekuće godine te će mnogi projekati biti odloženi za 2021. godinu.\nVladajuća koalicija u gradskom parlamentu pozitivno je ocenila ovaj predlog.\n“Sa zadovoljstvom mogu da kažem da je budžet, govorim o budžetu koji je izvorni, znači ne ono što se prenosi, za 5,2 procenata veći nego 2019. početni budžet i iznosi 25.190.000.000 dinara. Kada se na to donesu, odnosno dodaju neutrošena sredstva iz ove godine, odnosno ono što je ugovoreno ove godine, a biće realizovano u toku 2020, dolazimo do budžeta, odnosno do ukupnog iznosa od 29.130.000.000 dinara”, rekao je Miloš Vučević, gradonačelnik Novog Sada.\nOn je istakao da kapitalna struktura budžeta (kapitalne investicije, transferi i investicije) iznosi 34,2 posto od ukupnog budžeta i dodao da je značajno povećano izdvajanje u oblasti socijalne zaštite, za više od 7 posto.\n“Obrazovanje je zadržalo učešće od preko 20 posto. Ekonomski poslovi gde spadaju najveći broj investicija ubedljivo je najzastupljeniji. Posebno sam ponosan na odluku koja formalno pravno ne smatra se za kapitalnu investiciju, a suštinski, životno je najkapitalnija, a to jeste veće ulaganje u obrazovanje, pre svega u predškolski sistem. Grad Novi Sad, kao što vam je poznato, doneo je odluku, odnosno u ovom budžetu je predviđeno da preuzme finansiranje u stopostotnom iznosu za svu decu koja su upisana u predškolsku ustanovu Radosno detinjstvo. To je negde oko 16.500 dece”, kazao je Vučević.\nVučević je objasnio da je povećan i ukupan iznos za subvencije u privatnim vrtićima na 300.000.000 dinara, pa će grad subvencionisati boravak tri hiljade mališana u privatnim vrtićima, a u planu je novo obdanište na Adicama, te projekti za obdaništa na Sajlovu i Veterniku, kao i nastavak izgradnje obdaništa na Klisi.\nOpozicija je, međutim, imala zamerke na ovaj predlog gradskog budžeta.\n“Srpska radikalna stranka će glasati protiv budžeta za 2020. godinu. Budžet za narednu godinu nosi nekoliko specifičnosti u sebi. Prvo, ovo je u pitanju najveći po obimu izvorni oblik budžeta koji je planiran za narednu godinu. Nikada Novi Sad nije planirao u toku jedne godine u izvornom budžetu preko 29 milijardi dinara. Druga specifičnost je ta što ćemo za dve, tri meseca imati izbore na svim nivoima, a vama je poznato da u izbornoj godini gotovo pola godine, jedno 4, 5 meseci je izgubljeno za bilo kakav konkretan posao iz razloga što je pažnja i energija svih na političkoj sceni usmerena na izborni postizborni proces”, izjavio je Đurađ Jakšić, šef Odborničke grupe SRS.\n“Ništa novo ne mogu da kažem u odnosu na prethodnih osam puta kada smo komnetarisali budžete, ali ovaj put stvarno može da se kaže da je budžet praktično prepisan od prošlogodišnjeg. To što je prepisan budžet iz 2019. godine pokazuje da u 2019. gotovo ništa nije urađeno. Još jedan podatak potvrđuje to da ova gradska vlast ne zna ništa da uradi niti želi da unapredi život u ovom gradu, a to je nivo prenesenih sredstava iz ove godine u 2020”, rekao je Veljko Krstonošić ispred Demokratske stranke, koja inače bojkotuje zasedanja gradskog parlamenta.\nOsim budžeta za 2020. godinu, na dnevnom redu sednice našao se, između ostalog, niz odluka o poslovanju javno komunalnih preduzeća, Program uređivanja građevinskog zemljišta za 2020, održavanje objekata putne privrede, Program rada i finansijski plan gradske Agencije za energetiku za 2020. godinu, programi rada brojnih gradskih ustanova, kao i predlog o besplatnom boravku dece u vrtićima Radosnog detinjstva.\nPrethodni tekstVeselinović: Javna preduzeća, advokati i izvršitelji u sprezi pljačkaju građane\nSledeći tekstPolitička alternativa u Srbiji


05-03-2021 23:49 Srbija Politika\nIstarska Malvazija "loše je vino koje ništa ne valja, a Srbija proizvodi puno bolja vina", rekao je predsednik Srbije Aleksandar Vučić u intervjuu emitovanom u petak u kojem se pravdao zbog saradnje s Vojislavom Šešeljem i ustvrdio da se od tada promenio.\n"Vino (Malvazija) je odvratno i niko ga ne može piti", kazao je Vučić za sarajevsku komercijalnu televiziju Fejs u intervjuu snimljenom ranije ove nedelje, kada je lično u BiH doneo donaciju od 10 hiljada doza cepiva protiv kovida-19.\nSvoje uvrede na račun čuvenog istarskog vina Vučić je izrekao bez posebnog povoda u intervjuu emitovanom u petak u kojem je bio suočen s puno ozbiljnijim pitanjima, od kojih je jedno bilo da li je on pucao na Sarajevo.\nPitanje je podstaknuto snimcima opsade glavnog grada BiH na kojima je dokumentovano da je Vučić bio u okolini sa svojim tadašnjim stranačkim šefom i četničkim vojvodom Vojislavom Šešeljem.\nMalvazija se ničim izazvana pojavila kao tema u intervjuu kao Vučićev pokušaj da time ilustruje tvrdnju da Srbi ne cene dovoljno ono što sami imaju, pa tako bezrazložno, zbog sentimenata piju loša vina, kakvim je kvalifikovao čuveno istarsko vino, iako su im, po njegovoj oceni, na raspolaganju puno bolja vina koja sami proizvode, no ne cene ih.\nPitanje o tome da li je hodajući sa Šešeljem po brdima oko opsednutog Sarajeva bio u prilici da snajperom puca na ovaj grad ipak ga je posebno uznemirilo.\nU ratu, kada je bio Šešeljev bliski saradnik, sadašnji predsednik Srbije je kao novinar radio i na televiziji bosanskih Srba sa sedištem na Palama.\nVučić je na pitanje o svojoj ulozi dok je bio Šešeljev saradnik odgovorio konstatacijom da se "samo magarac ne menja" dodajući da nije ništa skrivao kada je odlučio menjati političku stranku koje je bio član.\n"Ne menjate zemlju, rod, ime i prezime i ono za što navijate, a ako ne čitate knjige i ne menjate se, onda ste magarac", kazao je Vučić.\nNa sličan je način prokomentirao i ocene da on radi na uspostavi projekta pod nazivom "srpski svet" te da stoga pokušava da uvuče sve države zapadnog Balkana u interesnu sferu Srbije.\n"Ja nikada nisam izgovorio sintagmu 'srpski svet'. Za mene je važno da razvijamo našu ekonomiju", kazao je Vučić ustvrdivši da je njegov cilj da i BiH bude gospodarski što jača zemlja jer će u protivnom svi Srbi iz te zemlje doći da žive u Srbiju.\nOdbacio je tvrdnje da Srbija stalnom podrškom Republici Srpskoj zapravo radi na pokušaju podele BiH kazavši kako nije istina da danas neko priča o cepanjima i stvaranju novih država na Balkanu iako je upravo to politika na kojoj insistira sadašnji predsedavajući Predsedništva BiH Milorad Dodik, koji otvoreno zagovara otcepljenje Republike Srpske od BiH i njeno ujedinjenje sa Srbijom.\nA kako je Vučić najavio prisilnu vakcinaciju svih u Srbiji (osim sebe), čitajte OVDE.


Amerika se nada da će zaplašiti Rusiju sa F-35 - 07.04.2016, Sputnik Srbija\nPojava F-35 na avio-salonu u Velikoj Britaniji pokazaće saveznicima „spremnost i mogućnost“ Sjedinjenih Država da se suprostave protivnicima, izjavio je... 07.04.2016, Sputnik Srbija\n10:47 07.04.2016 (Osveženo: 10:58 07.04.2016)\n© Sputnik / Aleksej Kudenko / Uđi u foto-galerijuLovac F-35\nPojava F-35 na avio-salonu u Velikoj Britaniji pokazaće saveznicima „spremnost i mogućnost“ Sjedinjenih Država da se suprostave protivnicima, izjavio je američki general Frenk Gorenc.\n25 Februar 2016, 19:26\nSvetski debi lovca-bombardera F-35 lajtning II na predstojećim avio-salonima u Velikoj Britaniji je deo američke strategije ograničavanja, saopštio je komandant Ratnog vazduhoplovstva SAD u Evropi i Africi general Frenk Gorenc, saopštio je „Difens njuz“.\n„Difens njuz“ je naveo da Gerenc nije direktno pomenuo Rusiju u tom kontekstu. Ipak, on je naglasio da će pojava F-35 na avio salonu-pokazati američkim saveznicima „spremnost i sposobnost“ da se Sjedinjene Države bore protiv protivnika.\nPo njegovim rečima, F-35 „sam po sebi“ omogućiće da se poveća novo ograničavanja. Demonstracija aviona na Kraljevskom međunarodnom avio-salonu i u Farnborou omogućiće da se shvati da to nije model, već realno oružje, rekao je Gorenc.\n15 Avgust 2015, 15:20\n„General Ratnog vazduhoplovstva SAD računa da će samo pogled na dva aviona F-35A i dva F-35V na avio-salonu u Velikoj Britaniji omogućiti da se ograniči obnova ruske moći“, komentarisao je general za Biznis insajder.\nPritom, list podseća da je F-35 imao dosta neuspeha i velikih kritika. Između ostalog, govorilo se o nepouzdanosti motora, nemogućnosti lovca da poleti sa kratke i srednje piste, velikim troškovima sata leta (oko 50.000 dolara), kao i kvarovima na radarima.\nIpak, general Gorenc je uveren da će debi F-35 „naterati Rusiju da se zamisli nas svojom novodobijenom superiornošću u vazduhu“, piše Biznis insajder.


RTV BIR - Vlada Japana odobrila gotovo 240.000 KM za projekte obnove dvije škole\nVlada Japana izdvojila je grant sredstva u iznosu 122.447 eura (približno 239.500 KM) za projekte obnove osnovnih škola u Sarajevu i Čeliću, a ceremonija potpisivanja ugovora o dodjeli tih sredstava bit će upriličena danas u Sarajevu.\nProjekt obnove Osnovne škole Hasan Kikić u Sarajevu odobren je u iznosu 66.161 euro (oko 129.400 KM), a tim sredstvima bit će omogućena zamjena prozora, okvira prozora, vrata, fasade, izolacije potkrovlja i ventila za radijatore.\nKako se podsjeća u saopćenju Ambasade Japane u Bosni i Hercegovini, od osnivanja te sarajevske škole 1956. godine nikada nije izvršena veća obnova prozora te će zahvaljujući ovoj donaciji direktnu korist imati oko 410 učenika, nastavnika i školskog osoblja.\nU okviru projekata obnove Osnovne škole Čelić odobreno je 56.286 eura (oko 110.100 KM), a ovim sredstvima bit će omogućena zamjena prozora, okvira prozora i vrata u toj osnovnoj školi te će zahvaljujući ovoj donaciji, direktnu korist imati oko 400 učenika, nastavnika i školskog osoblja.\nVlada Japana pridaje veliki značaj poboljšanju važnih sektora, uključujući obrazovanje, zdravstvo i deminiranje u Bosni i Hercegovini unutar Grant pomoći za projekte ljudske sigurnosti (GAGP) koji je započeo 1996. godine.\nUkupni iznos dosegnuo je više od 18 milion eura (oko 35 miliona KM) u protekle 22 godine, a sredstva su korištena za izgradnju, rekonstrukciju, opremanje objekata i aktivnosti deminiranja, uključujući 83 projekta u obrazovanju u cijeloj zemlji.\nViše iz kategorije: « Mešihat IZ u Srbiji organizirao prikupljanje sredstava za migrante u BiH\tGosti iz Brisela s učenicima Gazi Husrev-begove medrese »